qundao/data-zh-poetry huggingface dataset:
留别翟天言
作者：梁佩兰
朝代：清
体裁：七言律诗

海内论交能有几，与君相见即相亲。将从万里为征客，不禁多情别故人。击汰正逢珠海雪，捉鞭先指玉河春。帝城到日还高望，二月莺花簇簇新。
留别郭皋旭次原韵
作者：梁佩兰
朝代：清
体裁：古风

莺脰湖头一杯酒，吴娘举动纤纤手。欲移不移木兰楫，欲折不折山塘柳。平生历览颇好奇，土风乐处随心期。惜哉箭笴大如笛，学射不及黄须儿。以此幽州去秋别，寻吴独自来吴越。红柑白藕欢照眼，金管玉箫坐迟月。直至春回画里行，樱桃花下语流莺。南归忽向炎州路，翡翠飞飞无限情。
留别魏禹平
作者：梁佩兰
朝代：清
体裁：古风

蜀客抱孤桐，空山发高调。宋人服章甫，适越反见笑。遨游天下何所为，结交欲得新相知。黄金万镒不足数，意气一合山可移。自从与君共握手，天地悠悠话长久。萧寺春深到海棠，玉河雪霁看杨柳。君骑匹马出并州，挥鞭直指吴门游。阖闾霸业已陈迹，赋诗尚写吴宫秋。我念天南客天北，身非鴐鹅飞不得。琉璃厂东傍西舍，落日送君情脉脉。严冬吹沙塞草枯，南还我亦来姑苏。幕府逢君语夙昔，灯明香清觞玉壶。醉来起舞铁如意，眼底使君与孤耳。我年衰老君尚强，不信寥寥寡知己。君家祖德树远长，有明一代扶纲常。黄门之忠庶常孝，至今称述犹芬芳。学使文章复无价，玉尺金绳约天下。君为天骥为飞黄，虎脊龙文皆其亚。丈夫遇合自有时，看君刷秣腾天墀。予也还家钓沧海，蛟龙待上虹蜺丝。洞庭五月杨梅熟，忆得荔枝满溪屋。黄禾如云映耕犊，田家处处欢播谷。节物惊心剧可怜，别君归去动经年。应怀越国羊城客，明汎吴侬鸭嘴船。
病中偶作
作者：梁佩兰
朝代：清
体裁：五言律诗

呼吸玄关隔，舒和玉气平。苦吟堪一死，佳句即长生。天与聪明极，人当老大成。惊心坐中夜，所得是无名。
病中答博问亭东皋坐雨寄怀次原韵二首·其一
作者：梁佩兰
朝代：清
体裁：古风

渠柳丝尚黄，园瓜已沉绿。雨颓花谢靥，风动池碎玉。羃䍥帘影垂，琮琤竹声续。新诗起我病，展向屏风曲。
病中答博问亭东皋坐雨寄怀次原韵二首·其二
作者：梁佩兰
朝代：清
体裁：古风

容成吾本师，修炼骨髓绿。一身如坚金，少病试烧玉。游魂任忘返，举念随断续。谁知聒耳来，渔歌潞河曲。
瘿瓢
作者：梁佩兰
朝代：清
体裁：五言律诗

刓瓢文理木，卷手女磋磋。左右纹俱纽，烟霜气几多。山中寻酒出，春日为花过。欲洗巢由耳，连星汲夜河。
癸亥元日·其一
作者：梁佩兰
朝代：清
体裁：五言律诗

元日看新历，天涯纪岁时。东吴环铁瓮，南极转铜仪。宿雨犹含润，芳花渐著枝。不才过幕府，作客喜偏私。
癸亥元日·其二
作者：梁佩兰
朝代：清
体裁：五言律诗

客路原无定，浮云意若何。近瞻吴岳影，远挹洞庭波。初日临窗浅，东风入袖多。姑苏城内外，隐隐听笙歌。
癸未九月朔同沈大方舟自潞河买舟南还分赋
作者：梁佩兰
朝代：清
体裁：五言律诗

四十里沙路，一车行李轻。喜遵鸥鹭渚，同别凤凰城。远水澹俱寂，高秋空自清。今宵满船月，应得向人明。
癸未江上元日
作者：梁佩兰
朝代：清
体裁：七言律诗

今年元日半阴晴，新历看来纪驿程。一片春晴人未老，十分寒色衲全轻。江声逆走连天动，山色虚涵逗水明。且荐辛盘倾柏酒，好风还待晚潮生。
登李白酒楼
作者：梁佩兰
朝代：清
体裁：古风

我登李白楼，欲饮李白酒。不得见李白，饮酒亦无友。古今世界如酒槽，不是成粕便成糟。古来圣贤尽酒帝，不是大醒必大醉。上呼李白白不闻，缥缈八极凌烟云。此时想醉在天上，投壶玉女笑相向。有唐之代无两人，气豪识旷风雅新。布衣名姓动天子，金銮殿前赐学士。葡萄酒酌颇梨杯，妃子擎进胡为来。夜郎一旦向西去，天不阗雷地冥雨。当年权势攻饮狂，小鸟群笑孤凤凰。白也沉湎非无意，醒来看人欲羞死。孔巢父，元丹丘，与尔饮酒在此楼。任城令作东道主，任城万家尽酒户。至今酒楼高崔嵬，遗像重觉玉山颓。才人落魄好潇洒，痛饮即是痛哭者。我欲渡河恨无梁，我欲升天恨无梯。请起李白在千古，相与对饮成醉泥。摘取天上日月星宿当酒钱，撑取地下江淮河汉当酒船。更叱沧溟化酒泉，神龙吸海鲸吸川。饮酒之外何有焉，饮酒之外何有焉。
登白岳自紫玉屏降观沉香洞
作者：梁佩兰
朝代：清
体裁：五言律诗

万丈红崖下，勾连碧洞深。风雷穿地底，罅隙逗天心。果熟猿相献，巢高鸟独吟。降真香不散，飞落玉箫音。
登第后作
作者：梁佩兰
朝代：清
体裁：五言律诗

迂拙敦微尚，名山久自扃。世人矜目睫，吾道托青冥。霜雪松张盖，云霄鹤露形。不嫌身晚达，犹可报明廷。
登罗浮诸峰寄钱蔗山明府
作者：梁佩兰
朝代：清
体裁：古风

十年闭户常寡出，自筑仙湖一茅室。满床书卷杂道梵，绕膝稚子觅梨栗。生来性情少计校，但得饱饭馀愿毕。独怜不一登罗浮，故人招我东来游。为我入山备游具，豆香峒芥花瓷瓯。仆夫笋舆待山口，渡江复有沙棠舟。此时山中霜气满，谁识仲冬日和暖。四百峰遥迸出迎，一峰回顾一峰转。群仙天际笑抗手，谓我白头入山晚。初疑鸟道行空冥，忽然划出天地青。山人告予以华首，满山岩壑风泠泠。夹溪水响应夜磐，石房僧诵莲花经。晓来游兴益飙发，路入金沙洞明灭。不见刘王旧日宫，惟有黄龙瀑如雪。望中瑶石在云雾，二楼丹霞夹日月。眺听一寂万象沉，高厓古寺灵泉音。登陟企想缅千载，梅花乃至行无林。麻姑酒田有红树，鹤观那得长松阴。欲晴则晴雨则雨，龙潭幽绝无人处。朱草香茸满药槽，冰泉石窦流天乳。水帘挂壁不到眼，寻源谁著青鞋去。朱明一洞群山中，无极太极包鸿濛。上帝所照古日月，历朝致祭铜鱼龙。汉时仙人称桂父，晋后弟子师葛洪。名山到此得经究，十日何由尽前后。石髓难忘入齿牙，云岚尚觉笼衫袖。生人本一大蝴蝶，造化原来小宇宙。吾闻泰山日观当蓬莱，天门夜半红云开。秦皇汉武昔封禅，金泥玉检埋尘埃。又闻太华巨灵擘仙掌，玉女明星两相向。白帝高临万壑低，黄河背指三峰上。北岳幽蓟地势雄，乾门坤轴擎虚空。神京应上居紫极，黑水配位当玄宫。中嵩二室三花迸，笙鹤时闻过缑岭。衡山九疑相联绵，祝融一峰高插天。峨眉西蜀盘天起，直到大峨八十四。天台迢迢三石梁，雁宕幽奥龙雁藏。金陵地肺在句曲，庐山瀑数康王谷。何如罗浮二山离合同虚无，尧时一水浮蓬壶。其高三千六百丈，峰至绝顶飞云孤。呼噏元气受橐籥，鼓铸万物还洪炉。身著龙虎衣，直与天为徒，茏葱之竹不用扶。寄书红翠下瑶室，故人知我留天都。
登阳春城楼
作者：梁佩兰
朝代：清
体裁：七言律诗

城倚东南隔海滨，四州形胜共比邻。山河到处邀双眼，天地虚疑立一人。出谷云光衔鸟影，绕空雷响坠车轮。明珠翡翠劳消息，此地于今是要津。
白云泉·其一
作者：梁佩兰
朝代：清
体裁：五言律诗

玉泉云一片，山色入幽光。耳目行来炯，心脾立欲凉。气凝天上乳，寒绝石崖霜。何处寻僧寺，铜瓶自汲将。
白云泉·其三
作者：梁佩兰
朝代：清
体裁：五言律诗

霜气向朝寂，云光临夜空。谁能窥澹漠，天欲蕴鸿濛。动极亦贮月，静中微有风。华清时潏潏，幽磬发孤衷。
白云泉·其二
作者：梁佩兰
朝代：清
体裁：五言律诗

山径寻泉到，峰峰步影分。石堂留古雪，天籁出层云。寂历忘来往，高寒静见闻。无人知此处，冲閟日氤氲。
白榕
作者：梁佩兰
朝代：清
体裁：五言绝句

药槽枕冰潭，草未不可状。礧砢一白榕，虬龙络根干。
白石郎曲
作者：梁佩兰
朝代：清
体裁：乐府曲辞

白石郎，近小姑。东摘莲子西拔蒲。
白纻舞歌·其一
作者：梁佩兰
朝代：清
体裁：乐府曲辞

轻风徐起双袖扬，齐容窈窕昭仪光。白纻皎洁凝繁霜，天翟黼绣为文章。迁延意态无恒常，龙舒鹤转不可当。俛之不下仰不昂，赴弦度曲神徬徨。流逸变化诚无方，飒沓为君陈玉觞。
白纻舞歌·其二
作者：梁佩兰
朝代：清
体裁：乐府曲辞

象筵羽爵良夜陈，笛箫琴瑟迭奏频。美人起舞乍屈伸，挺钗独立玉佩振。风回雪急不动尘，明月天上驰照人。华星散落浮文巾，凤凰五色飞綵珍。洋洋风雅会众宾，香兰芳蕙深自纫。
白鹭
作者：梁佩兰
朝代：清
体裁：五言律诗

白鹭空江上，飞飞人不知。明珠成玉体，海月与冰姿。北朔教难雪，南溟欲作池。岂无朱凤辈，云外叫长离。
盆鱼·其一
作者：梁佩兰
朝代：清
体裁：五言律诗

玉盆开细藻，新水湛空秋。一一红鱼见，堂堂白日游。物情安处所，杯勺亦沧洲。绮阁谁高望，珊瑚自挂钩。
盆鱼·其二
作者：梁佩兰
朝代：清
体裁：五言律诗

三寸南屏鲫，瓷盆一水容。红云开演漾，金色散芙蓉。聚沫圆文动，行花艳影重。若教仙艾唼，应便化为龙。
省先祖墓
作者：梁佩兰
朝代：清
体裁：五言律诗

寒食千山暗，凄凉省墓田。碧沉芳草路，红泫杏花天。去日思仁孝，流波感岁年。无由追祖德，深自愧先贤。
石制军诞日索题长句因作万松行
作者：梁佩兰
朝代：清
体裁：古风

定山峨峨出双峡，绿嶂丹崖万松夹。受天元气含鸿包，拔地苍精露虬甲。清商九月天宇高，千里万里呈秋毫。众声振荡肃耳目，寒瀑迸响行波涛。左拿右攫仍排列，柯如青铜干如铁。撑持造化接混茫，酝酿乾坤裹霜雪。西临八桂南搏桑，高樗广荫摩穹苍。工师何止作隆栋，圣人久矣登明堂。君不见盘龙柏、七星桧，汉宋时年至今在。万松万松生长当阆风，吾知与尔重叠太古终无穷。
石床林子祝万写禽鱼花卉如生因以诗代札索之·其一
作者：梁佩兰
朝代：清
体裁：七言绝句

黄筌鱼鸟影层层，写出生绡见汝能。斋阁肯无遗一幅，不烦重买米家灯。
石床林子祝万写禽鱼花卉如生因以诗代札索之·其三
作者：梁佩兰
朝代：清
体裁：七言绝句

骊珠不照野人家，辜负窗笼四壁纱。拨燄坐煎龙脑片，披星行看麝囊花。
石床林子祝万写禽鱼花卉如生因以诗代札索之·其二
作者：梁佩兰
朝代：清
体裁：七言绝句

三年许我犹难得，祇有湖光透碧虚。藻荇散来波上下，不知何处聚文鱼。
石翁入住长寿禅院赋赠·其一
作者：梁佩兰
朝代：清
体裁：五言律诗

至德贤王请，年时记赤乌。寺开郊甸合，峰立海门孤。古镜当人照，新林任鸟呼。天花飞几片，滟滟下平芜。
石翁入住长寿禅院赋赠·其二
作者：梁佩兰
朝代：清
体裁：五言律诗

法王尊贵者，升座晓钟撞。龙象围香室，人天立宝幢。直将千佛现，能使百灵降。独有庞居士，无闻在隔江。
石钟山夜泊
作者：梁佩兰
朝代：清
体裁：五言律诗

落帆当返照，苍翠失诸峰。疏雨挂不断，墨云垂几重。玲珑开石穴，澒洞来湖钟。惊起渔舟讶，波间吟夜龙。
石钟歌
作者：梁佩兰
朝代：清
体裁：古风

有客见我歌石鼓，命我走笔歌石钟。左钟右鼓俱是石，得无乐器相雷同。自从五行生尅自作灶，工巧不必问火土。新铜出土有腥臭，顽铁入火失子母。石钟钟尔为石形，独能使石为金声。星辰黑夜鉴孤响，水乳白昼生洪鸣。游人入岩穿水底，把火照钟身在水。骨节竦动若有物，耳目幽冥悟到死。惝惝恍恍栖鬼神，逗遛石气阴射人。阴阳结撰始得此，天地锻炼谁能因。四时宣节通物化，生育乎春长乎夏。皇帝王统发音正，杂霸霸业发音诈。不考不击音重全，瞆聋人共盘古前。考之击之音亦玄，太和鼓荡成山川。清长浊短本石质，内虚外实见乐德。古初何人编古乐，准诸大礼起太一。
石门
作者：梁佩兰
朝代：清
体裁：七言律诗

汉家两度平南越，东下楼船据要津。建德自难长有土，婴齐身后竟无人。风鸣江动鼋鼍窟，雨过花开薏苡春。一代伏波勋业并，珠崖铜柱莫伤神。
石门归舟
作者：梁佩兰
朝代：清
体裁：五言律诗

断壁空江下，斜阳独客舟。白云迟鸟度，黄叶近人流。出浦连鱼汕，回峰即戍楼。暮潮闻水激，初见月如钩。
石门道中
作者：梁佩兰
朝代：清
体裁：七言律诗

江势纡回不觉遥，好风吹趁石门潮。人行沙岸看枫叶，鹤立秋田啄黍苗。寺影半间遮谷口，泉声一道出山腰。旧时刺史荒祠在，蘋藻无因荐暮朝。
石鼓歌
作者：梁佩兰
朝代：清
体裁：古风

星岩之石何神奇，生成似鼓天所为。似鼓非鼓不必推，造化水火铸自私。铸就模样水火离，绝去地脉体四肢。布在岩罅一线丝，岩势欲堕同侧欹。岩穴阴气吹四时，石鼓感应理或宜。表里吞吐大块噫，鼓身无钉面无皮。鼓面用手可蔽亏，鼓音出在十指槌。大音小音听者知，有音无音不可思。一击石燕飞，再击神鬼疑。三击远近星宿晔晔移，四击大海蛟龙对舞而躨跜。五击啼峡猿，鸣天鸡。方今渔阳老将淹鼓鼙，日夜冲突白马儿。试携此鼓西出师，鸣鼓进退蚩尤旗，鼓与天下存安危。胡为有鼓，有鼓岩深微。一石结响音太希，得无造化嫌人窥。呜呼，得无造化嫌人窥。
破船
作者：梁佩兰
朝代：清
体裁：古风

舟人驾红船，取给在官吏。姓名隶入官，驱遣随所至。驾者如传舍，后先互更替。其船始完固，后乃成败坏。我来坐船中，十日不一视。赋性实疏懒，兼畏求琐细。昨行十八滩，风顺颇得利。遭逢下滩手，险恶能却避。蛟龙露牙爪，鱼鳖恣澎湃。捩柁任四飞，扬帆但一气。大哉河神功，旌旄降虹蜺。神灵飒英爽，人力岂赑屃。讵期入江内，船破难得济。樯竿见摧折，纤繂行不继。循船讫首尾，决裂寻丈许。意惟钉与灰，或可聊救弊。船亦无所蓄，竹木且不备。虽然塞绵絮，终久同弃置。船上行波涛，凫鸥共游戏。夜来看船底，星月光纚纚。平生寡惊怖，至此防失坠。呼僮探船水，夜起凡百次。何时始弃船，登陆投店肆。土壁布几席，书帙陈次第。美酒沽玉壶，入夜谋一醉。灯花报欢喜，安稳床上睡。
碧霄峰听道童吹笙
作者：梁佩兰
朝代：清
体裁：五言律诗

道童善吹笙，吹作鸾凤声。令我坐峰顶，群仙降鹤迎。上天三十六，亲见许飞琼。相劝饮金液，明朝朝玉京。
祁阳山庵赠静上人
作者：梁佩兰
朝代：清
体裁：五言律诗

住山受清气，道体得精强。敝屦行深苏，枯禅坐断香。簇人崖蜜大，粘竹石萤凉。谁与谈峰顶，寥寥空夕阳。
祝同年钱蔗山明府·其一
作者：梁佩兰
朝代：清
体裁：古风

峨峨宝安城，烛烛珊瑚洲。远瞰双虎门，高挂二石楼。自昔传名区，发源罗与浮。洞云閟太古，海日悬清秋。真人在其中，玉皇通上头。几时登蓬莱，暂然憩丹丘。一坐消万劫，四环小神州。不见葛稚川，姓名至今留。
祝同年钱蔗山明府·其三
作者：梁佩兰
朝代：清
体裁：古风

官阁秋渐凉，疏风入窗牖。公馀展暇豫，纸尾判八九。时熏女儿香，一酌葡萄酒。衫袖拂龙唇，俸米供鹤口。佳辰日皦皦，嘉客人某某。投赠满笺绢，讴祝遍林薮。承露注铜盘，捣药出石臼。而我持素心，相望在不朽。
祝同年钱蔗山明府·其二
作者：梁佩兰
朝代：清
体裁：古风

君为文昌星，斗魁自戴匡。泰阶表六符，薇垣昭三光。左右傍日月，黼黻宜衮裳。一行试宰割，毋乃非腾骧。利器空在掌，大材不架梁。制治有本根，滨海如雄疆。其首安鱼盐，其次调耕桑。诟谇息里闬，弦歌满宫墙。德化比榆次，清洁同姑臧。
祝杨五聚·其一
作者：梁佩兰
朝代：清
体裁：七言绝句

福地由来三十九，始丰山色翠成围。夜来紫气干牛斗，知是山中有少微。
祝杨五聚·其二
作者：梁佩兰
朝代：清
体裁：七言绝句

令子新从岭外回，罗浮进尔芙蓉杯。仙人把臂何难得，策杖还从五岳来。
祝贞节嫂冯太君七十寿
作者：梁佩兰
朝代：清
体裁：七言律诗

高节真堪拟柏舟，翁姑能养更谁俦。关心烽火过尘世，出腹孤儿已白头。谁信寿年初大耋，早知名姓定千秋。板舆官舍归来好，径寸双珠梦里投。
禳诗
作者：梁佩兰
朝代：清
体裁：古风

仲夏月始交，朔越有三日。我生在南斗，朱明耀阳德。人言属午宫，计当夜入戌。子宫复明明，相对还相剋。我闻一浩叹，星象诚不测。大人干造化，小人惧灾厄。天运虽推移，人理可探索。譬如人一身，孤孑难自立。忽然值扶掖，风雷就掌握。又如车有轮，又如水有宅。土积山必高，木翳林必密。金出矿而光，火炎上而发。昔曾聚东井，亦有退荧惑。紫气尊太微，黄气丽格泽。我方为汝功，汝岂为我贼。中宵事斋戒，仰面陈肝膈。计星劝汝酒，河汉昭八极。归汝舍与躔，离我畛与域。令我安神明，吉祥室生白。
禽言·其一
作者：梁佩兰
朝代：清
体裁：乐府曲辞

泥滑滑，土陂水泽。车轮展转，马蹄偪侧。
禽言·其三
作者：梁佩兰
朝代：清
体裁：乐府曲辞

姑恶姑恶，新妇不得姑乐。姑恶犹可，小姑诼我。
禽言·其二
作者：梁佩兰
朝代：清
体裁：乐府曲辞

行不得哥哥，天吹北风满橐驼。
禽言·其五
作者：梁佩兰
朝代：清
体裁：乐府曲辞

瘦儿瘦儿，汝岂无父。汝繄伶俜，而父不顾。汝父不知，他人知之。
禽言·其六
作者：梁佩兰
朝代：清
体裁：乐府曲辞

不如归去。朝拾白橡，暮舂黑黍。
禽言·其四
作者：梁佩兰
朝代：清
体裁：乐府曲辞

布谷布谷水漉漉，田中有水禾黍熟。
秋云
作者：梁佩兰
朝代：清
体裁：五言律诗

万重峰影外，一片自孤飞。是处明霞迥，长天列宿稀。断崖时复护，落叶不同归。莫漫寻丘壑，松间学挂衣。
秋园·其一
作者：梁佩兰
朝代：清
体裁：五言律诗

秋风吹大海，海色结寒姿。入我南园里，无人独坐时。阴阳天渐改，景物候新移。一取珠琴拂，冰流满地丝。
秋园·其七
作者：梁佩兰
朝代：清
体裁：五言律诗

秋菊香满把，幽兰芳蕴襟。寄情篱落外，牵梦楚江深。彷佛佳人立，低徊独鸟吟。不知沧海畔，谁和棹歌音。
秋园·其三
作者：梁佩兰
朝代：清
体裁：五言律诗

野人居处好，生事入秋佳。晒药香黏地，煎茶叶满斋。露华凝碧甃，风势束寒槐。拟欲登山去，吴僧昨寄鞋。
秋园·其九
作者：梁佩兰
朝代：清
体裁：五言律诗

黄农去我久，焉得见生初。日月长如此，田园且自锄。满林霜下果，一尺枕中书。便足年来事，前山瀑照庐。
秋园·其二
作者：梁佩兰
朝代：清
体裁：五言律诗

石塘三亩水，一半种芙蓉。古树围秋屋，閒门歇远峰。避人寒谷鸟，阅世早潮钟。久矣云林内，柴车出欲慵。
秋园·其五
作者：梁佩兰
朝代：清
体裁：五言律诗

虚牖如山寂，池穿百尺萝。寒鱼深在藻，幽鸟暗移柯。短发人将老，高天日易过。此时江上水，白满洞庭波。
秋园·其八
作者：梁佩兰
朝代：清
体裁：五言律诗

卧起中宵立，无人自卷帏。众声奔耳乱，万态约心微。草气幽成路，雷华冻上衣。最怜萤火小，流影学星飞。
秋园·其六
作者：梁佩兰
朝代：清
体裁：五言律诗

有时白云过，终日自飞翻。宾主两不答，往还谁复论。渔烟吹港口，雁影落松门。何处闻芦苇，声声折到根。
秋园·其四
作者：梁佩兰
朝代：清
体裁：五言律诗

终日曾何事，阶前扫栗趺。动人惟草木，行乐半歌呼。心静神明迥，身閒物役无。翻忘天地大，丘壑老潜夫。
秋塘放鸭图六首·其一
作者：梁佩兰
朝代：清
体裁：七言绝句

沟东沟西陂水清，柳波涌口风日晴。相唤塘心唼红藕，绿头吴鸭太聪明。
秋塘放鸭图六首·其三
作者：梁佩兰
朝代：清
体裁：七言绝句

屏风镜面枫林野，放鸭天时日初下。我亦前溪抱犊人，画图一幅知谁也。
秋塘放鸭图六首·其二
作者：梁佩兰
朝代：清
体裁：七言绝句

草屋疏烟竹里飞，水田菰米一时肥。野人放鸭塘蒲晚，月出满城犹未归。
秋塘放鸭图六首·其五
作者：梁佩兰
朝代：清
体裁：七言绝句

雨后山烟一抹收，照人新水湛空秋。浮沉总在空明里，露出菰蒲几万头。
秋塘放鸭图六首·其六
作者：梁佩兰
朝代：清
体裁：七言绝句

沙面波心见晓天，竹根流出水溅溅。谁知物外人间世，一队新雏傍母眠。
秋塘放鸭图六首·其四
作者：梁佩兰
朝代：清
体裁：七言绝句

塘水汪汪不上尘，羡他花鸭往来频。蜻蜓舴艋还偎岸，凫茈鸡头欲闯人。
秋夜
作者：梁佩兰
朝代：清
体裁：五言律诗

听虫冥百念，终不断高吟。孤屿潮方起，南溪月已深。寺钟过水庙，霜叶覆沙禽。亦是人间夜，能关静者心。
秋夜
作者：梁佩兰
朝代：清
体裁：五言律诗

饮酒不知醉，绕床翻独吟。客心山院寂，秋色蓟门深。朔气通秋角，边风入夜砧。可堪听雁过，斜月照寒林。
秋夜同诸公宿离公禅房
作者：梁佩兰
朝代：清
体裁：五言律诗

疏钟初落殿，高叶半飞林。语默存中夜，萧条见此心。石池团竹露，弦月抱秋衿。静者复何有，一灯方丈深。
秋夜宿博问亭东皋草堂分得秋字·其一
作者：梁佩兰
朝代：清
体裁：五言律诗

不知帝城近，但觉山气秋。万籁肃孤虑，高天涵一楼。微微见林薄，㶁㶁闻溪流。稍待溪边月，沙光起白鸥。
秋夜宿博问亭东皋草堂分得秋字·其二
作者：梁佩兰
朝代：清
体裁：五言律诗

灯影静相对，冷然庭馆幽。僧钟隔水度，天露向人流。宿鹤警孤梦，高歌声送秋。蒹葭风数动，半夜有行舟。
秋夜宿博问亭东皋草堂分得秋字南归道出潞河金丝五出送流连信宿于其还自都门赋此志别·其一
作者：梁佩兰
朝代：清
体裁：五言律诗

蓟门桑叶落，吾亦潞河归。瑟瑟寒沙涨，遥遥北雁飞。酒迟深话满，灯吐一心微。不分侵星晓，教人两地违。
秋夜宿陈元孝独漉堂读其先大司马遗集感赋·其三
作者：梁佩兰
朝代：清
体裁：五言律诗

妻子何曾惜，心肝祇为君。数行司马法，百战水犀军。太白乘阴气，招摇指败云。英雄惟有叹，终古语谁闻。
秋夜宿陈元孝独漉堂读其先大司马遗集感赋·其二
作者：梁佩兰
朝代：清
体裁：五言律诗

竟使神京陷，皇天亦不仁。衣冠生乱贼，草莽起孤臣。卧剑雷常动，挥鞭日欲新。弘光诸疏草，侃侃究天人。
秋夜宿陈元孝独漉堂读其先大司马遗集感赋·其五
作者：梁佩兰
朝代：清
体裁：五言律诗

往日鸣珂里，孤儿应羽林。姓名麟阁重，骨肉主恩深。叹命嗟何适，浮湘欲断吟。及门诸弟子，同有伯夷心。
秋夜宿陈元孝独漉堂读其先大司马遗集感赋·其六
作者：梁佩兰
朝代：清
体裁：五言律诗

巫阳不可问，中夜思空繁。私淑钦前哲，贫交得后昆。君臣千古分，忠孝一家言。危坐难终卷，秋风正掩门。
秋夜宿陈元孝独漉堂读其先大司马遗集感赋·其四
作者：梁佩兰
朝代：清
体裁：五言律诗

至今亡国泪，洒作粤江流。黑夜时闻哭，悲风不待秋。海填精卫恨，天坠杞人忧。一片厓山月，空来照白头。
秋夜看烟火
作者：梁佩兰
朝代：清
体裁：五言律诗

红烟湖屿上，霍霍不曾停。鉴影天垂月，飞空地有星。秋情生永夜，春色入重扃。欲挹仙人掌，閒阶已露泠。
秋夜长
作者：梁佩兰
朝代：清
体裁：古风

秋夜长，夜长何时休。玉绳天上系两头，东有织女西牵牛。秋夜长，夜长何时息，路长风短不得力。河流不似江流直，我身安得生羽翼。南溟天阔海水深，珠宫贝阙蛟龙吟。佛桑春日烂满眼，梅花十月香成林。梦魂先托归飞雁，家人见雁莫长盼。待我还时买钓舟，钓鱼共饱雕胡饭。
秋夜雨中怀灵洲周大樽敏言上人琵琶洲徐铎愚却寄
作者：梁佩兰
朝代：清
体裁：五言律诗

秋色雨冥冥，怀人夜气凝。一声山院磬，两地草堂灯。息影教谁偶，栖心不自兴。寄书期命驾，迟尔采湖菱。
秋怀·其一
作者：梁佩兰
朝代：清
体裁：七言律诗

南汉台高控杳冥，沧浪人对楚山青。欲将玉尺量天地，未信银河倒日星。深夜老猿啼到晓，隔江寒雁落前汀。谁能更听湘君曲，一路怀沙过洞庭。
秋怀·其三
作者：梁佩兰
朝代：清
体裁：七言律诗

天府谁誇百二雄，帝王原自出秦中。山河铁壁无人到，庸蜀金牛有路通。拔地不知留浅草，射天真欲挽长弓。何因三月咸阳火，不及旃裘似火红。
秋怀·其二
作者：梁佩兰
朝代：清
体裁：七言律诗

禁籞何人到海涯，景阳宫里尽啼鸦。徒闻草野留王气，不见芜城是帝家。斑竹至今悲二女，苍梧终古葬重华。六龙南幸无归日，肠断西风起暮笳。
秋怀·其四
作者：梁佩兰
朝代：清
体裁：七言律诗

谁捧朱书霹雳文，沉香虔告玉皇闻。虹蜺大驾驱雷雨，组练长江闪日云。霜角夜吹偏独戍，缟衣人哭尽三军。微茫更自乘槎去，消息昆崙总未分。
秋日同陈元孝屈翁山林叔吾凌天杓载酒汎舟东湖高西厓明府后至与焉是夜宴于尹澜柱铨部宅
作者：梁佩兰
朝代：清
体裁：古风

君不见东湖之水清见底，东湖人家鲛绡里。夹道垂杨出画楼，几重枫树藏萧寺。新秋八月天气凉，湖中景色未有霜。玄蝉自在鸣深竹，白鹭纷飞下玉塘。游人放船䋏相接，此时我亦动金楫。滟滟波明凤尾罗，团团绿散鸡头叶。红泥亭子白昼阴，湖云捲入成幽深。微风击水浪起舞，安知不是蛟龙吟。有酒如渑莫辞饮，玛瑙杯槃烂于锦。浑身已在琉璃宫，大醉何妨珊瑚枕。妖童奏曲清且凝，教坊学得吴趋声。袈裟老衲开精舍，桃叶佳人倚绣屏。黄鹂巷口香风静，朱雀航中日西映。四百芙蓉倒入湖，罗浮天半飞青镜。逍遥竟日共词人，解佩何须逐汉滨。左右桂旗疑有影，参差孔盖岂无神。使君风流更无敌，明珠满手光的历。要成乐府付诸伶，欲采新诗配吴笛。夜来倒著白接䍦，山公邀上习家池。拦街小儿莫相笑，我曹寄托非人知。
秋日访金仰亭于灵佑寺蕉轩留宿
作者：梁佩兰
朝代：清
体裁：七言律诗

为爱寻君宿石房，孤情相对语偏长。照来竹影窗三面，坐断钟声月一床。渐觉夜深寒似水，况当人静地留霜。山僧不见维摩诘，那得天花落讲堂。
秋村
作者：梁佩兰
朝代：清
体裁：七言律诗

一间茅屋夹松门，两片疏篱护石根。镊发每朝行照水，弹琴终日坐无言。风鸣野壑留乾叶，霜落溪桥有剩痕。识得寂寥人在此，不妨渔艇问孤村。
秋潭
作者：梁佩兰
朝代：清
体裁：五言律诗

古潭天上镜，岳色漫相侵。苍雪空成水，孤云寂照心。彻来无可说，碧极不知深。记得窥圆月，前秋直至今。
秋社
作者：梁佩兰
朝代：清
体裁：五言律诗

村村喧里鼓，赛社在今朝。匝岸吹枫叶，平田动黍苗。一时秋割肉，预想腊迎猫。拜舞烦巫觋，神弦杂短箫。
秋蔬
作者：梁佩兰
朝代：清
体裁：五言律诗

蔬是吾家物，平生乐与俱。夜来霜化水，晨起露凝珠。豆荚随时摘，菰童不用扶。瓦盆供一饱，深竹有庖厨。
秋虫
作者：梁佩兰
朝代：清
体裁：五言律诗

声声续远林，灯影乱墙阴。落叶承衣脆，残霜著地深。数移寒鹤梦，几失病僧心。谁识无聊极，多予此夕吟。
种树·其一
作者：梁佩兰
朝代：清
体裁：五言律诗

冬气先春暖，从人乞树栽。只求泥土厚，不避雪霜摧。物理元通命，天心解爱材。青青三五尺，看取十围来。
种树·其二
作者：梁佩兰
朝代：清
体裁：五言律诗

中庭初种树，树小未成丫。雪后才培土，雷声待发芽。绿迟垂户竹，红傍护寒花。且喜来新鸟，啁啾到日斜。
种竹
作者：梁佩兰
朝代：清
体裁：五言律诗

纤纤新稚笋，长大即骈头。生意从今日，成阴待隔秋。没泥竿自出，经雨节应抽。相对移珍簟，閒庭尽日留。
种菜
作者：梁佩兰
朝代：清
体裁：五言律诗

江北黄芽菜，湖南白荡茭。种时方甲拆，收日尽霜苞。身贱忘甘旨，家贫仰素庖。笑将周易筮，肥遁得初爻。
立春日李水泽徐铎愚李世臣谢灵湫陈士皆刘湘南屈甘泉韩桥村刘方城李葆光陈天草邝白伍婿李敬宣侄王顾枳山暨心月敏言樗木松衣上人过集六莹堂分得佳字
作者：梁佩兰
朝代：清
体裁：五言律诗

春至万物盎，客来初日佳。关关唤黄鸟，郁郁写新怀。自喜同禅悦，谁甘拚酒埋。诗心对芳草，抽绿满空阶。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其一
作者：梁佩兰
朝代：清
体裁：古风

久雨厌暄浊，新霁开神明。一登大雅堂，议论高廓清。引酌更舒啸，习习凉风生。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其七
作者：梁佩兰
朝代：清
体裁：古风

崇兰蕴幽谷，茉莉攒高林。芳意达人怀，香气随日深。侧想对斋阁，花下翔神禽。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其三
作者：梁佩兰
朝代：清
体裁：古风

吹万准四序，羲驭无时收。哲人入其内，所贵在自由。新策犁眉騧，旧乘乌牸牛。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其九
作者：梁佩兰
朝代：清
体裁：古风

暑退秋便来，落叶一声大。北方地早寒，土囊激虚籁。隐然见西山，爽气袭襟带。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其二
作者：梁佩兰
朝代：清
体裁：古风

红鱼漾文藻，游戏穿细荷。新水注玉盆，凤缬生微波。睹物欣有得，不乐当如何。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其五
作者：梁佩兰
朝代：清
体裁：古风

伶伦善审音，古乐久已失。我公调阴阳，钟律协今日。那知草间虫，处处吟蟋蟀。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其八
作者：梁佩兰
朝代：清
体裁：古风

长安百万户，大半砧杵鸣。良会无常期，忍重闻商声。商声非不好，感动孤鸿征。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其六
作者：梁佩兰
朝代：清
体裁：古风

此席同灵山，登者惟宝华。金色迦头陀，微笑披袈裟。取證在卐字，十地徒纷拿。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其十
作者：梁佩兰
朝代：清
体裁：古风

醉饱大官馔，底用思鲈鱼。念我昨远来，不敢忘遂初。持此别故人，归读十载书。
立秋前二日同张损持狄向涛小集渔洋先生信古堂用清波收潦日华林鸣籁初为韵时予将归岭南·其四
作者：梁佩兰
朝代：清
体裁：古风

晴云入鲜飙，广陌消积潦。二屐历阶级，分曹列堂奥。局蹐者为谁，从容卸乌帽。
端州
作者：梁佩兰
朝代：清
体裁：七言律诗

百尺崧台两高峡，端州形胜正当中。鱼龙海国成行殿，冰雪幽燕已故宫。天运不堪沉草昧，野人偏喜见华虫。于今祇有牂牁水，一气西流直向东。
端州访砚歌
作者：梁佩兰
朝代：清
体裁：古风

端州石工巧斸砚，斸就水岩少人见。水岩东洞石最好，豆绿青花暗生面。收藏人家太珍惜，百金未许求一片。裹以豹囊袭重锦，对客捧出手屡战。我来欲访无处访，石室山庵问将遍。石工有时持入舟，大半顽块无滑柔。意欲鱼目混珠子，岂有蛾眉同宿瘤。此石广州四时有，堆积直等山与丘。圣人不贵难得货，独此取重同天球。儒者风流在文采，少有亦足誇壮游。忆昨来时值冬月，牂牁水涸见石穴，日月星辰射其缺。蛟龙蟠伏洞门户，鬼神扃鐍严斧钺。思得五丁挟斧斤，为我入洞穷毫末。上至天根下山骨，天地光华尽泄发。圆之如环小如玦，归我匣中叹奇绝。草檄不用磨盾鼻，赋诗万首始欢悦。
端州道中望峡口积雪
作者：梁佩兰
朝代：清
体裁：七言律诗

南方雪色由来少，江上今看积翠屏。觅路已惊双峡断，插天犹露一峰青。连连洲渚迷沙雁，落落乾坤入草亭。最喜夜来寒不得，绕舟渔火似繁星。
端江夜月·其一
作者：梁佩兰
朝代：清
体裁：五言律诗

雨后江水白，风来枫树林。若无明月照，谁识是秋深。影峡高帆立，啼霜独鸟吟。不眠听永夜，归思转沉沉。
端江夜月·其三
作者：梁佩兰
朝代：清
体裁：五言律诗

分明江半月，高挂一天青。岛屿潮初上，鸿濛锁未扃。对山无近眼，画水有真形。何处渔歌起，沿洄不暂停。
端江夜月·其二
作者：梁佩兰
朝代：清
体裁：五言律诗

塔拥千峰出，江连两岸平。入船怜好月，闻角隔秋城。极目天无际，浮空气尽清。不知山报晓，孤寺一钟鸣。
端江夜月·其四
作者：梁佩兰
朝代：清
体裁：五言律诗

月出当山缺，群星夹影来。舟人中夜起，秋色四天开。灭烛惊闻雁，凌风欲上台。峡江青不断，摇橹一时回。
端江夜泊·其一
作者：梁佩兰
朝代：清
体裁：五言律诗

江中多爽气，况复是深秋。塔影移河汉，帆樯落斗牛。请持桑落酒，一揽木绵裘。明月无人共，高吟独上搂。
端江夜泊·其二
作者：梁佩兰
朝代：清
体裁：五言律诗

秋星天上满，不似水中灯。贝阙含鱼穴，鲛宫出翠罾。微茫归峡路，隐见渡江僧。长夜何曾寐，官舟泊几层。
端江感怀·其一
作者：梁佩兰
朝代：清
体裁：五言律诗

牂牁江上水，东下几时回。秋入鱼龙寂，风高雁鹜哀。可怜过幕府，一笑上崧台。拟作邹枚赋，无人解爱才。
端江感怀·其三
作者：梁佩兰
朝代：清
体裁：五言律诗

锦石山容改，苍梧树影稀。人疑铜坎冷，公似玉门归。熠耀流青琐，虹蜺薄紫微。圣恩天地大，终觉谤书非。
端江感怀·其二
作者：梁佩兰
朝代：清
体裁：五言律诗

采菊真无意，探梅旧有期。嘉鱼行进馔，蕉石坐题诗。节钺犹前日，官军又一时。谢公翻逸兴，携客共弹棋。
端江感怀·其五
作者：梁佩兰
朝代：清
体裁：五言律诗

知己千秋事，为心讵有涯。白龙曾困服，黄雀未衔花。古驿前山树，西风昨夜笳。不堪行道处，回首夕阳斜。
端江感怀·其四
作者：梁佩兰
朝代：清
体裁：五言律诗

南徼边陲地，威灵仰重臣。殿廷徒尚口，勋伐又何人。白雪元难污，芳花不耐新。低徊当日事，江上总伤神。
端江晚发舟中抒所怀·其一
作者：梁佩兰
朝代：清
体裁：古风

扬帆溯风潮，侧柁过石濑。夕阳照城郭，双塔划内外。星列天为森，月出峡始大。经历非偶然，所得良已泰。悠悠清夜徂，霜华落襟带。
端江晚发舟中抒所怀·其三
作者：梁佩兰
朝代：清
体裁：古风

人生托天地，耳目及手足。谁忍塞聪明，自取填嗜欲。谓乘鸟漭瀁，反驾牛觳觫。我家半间茅，秋日一园菊。念此常不眠，孤舟坐明烛。
端江晚发舟中抒所怀·其二
作者：梁佩兰
朝代：清
体裁：古风

葭菼一片黄，渔人半江簖。猿吟谷自答，鹤影风回旋。夜行戒川长，秋杪苦日短。船头水萧萧，船尾沙纂纂。如何未浃旬，归思劳辗转。
端江晚发舟中抒所怀·其四
作者：梁佩兰
朝代：清
体裁：古风

明朝妻令辰，小女久斋戒。延僧十地果，供佛三日拜。璎珞垂宝幢，琉璃彻香界。散花至接膝，大海行纳芥。予亦通至诚，金刚求不坏。
端江舟次·其一
作者：梁佩兰
朝代：清
体裁：五言律诗

濛濛长日雨，漠漠一江天。路湿黄泥坂，村荒白昼烟。钓筒沙口岸，箬笠橛头船。容易成昏黑，鱼龙戏满川。
端江舟次·其二
作者：梁佩兰
朝代：清
体裁：五言律诗

断虹犹挂雨，乾雀欲占晴。舟楫随风转，波涛贴岸平。农夫终岁苦，禾稼一秋成。丰熟关人事，天心岂尽倾。
端溪杂诗·其一
作者：梁佩兰
朝代：清
体裁：七言绝句

一塔二塔拥崧台，钓舟横向峡门开。端江五月鲥鱼美，日日冰盘进馔来。
端溪杂诗·其二
作者：梁佩兰
朝代：清
体裁：七言绝句

灵山寺钟声入云，天宁寺钟江上闻。永夜鱼龙眠不起，独吟孤烛对星分。
端研
作者：梁佩兰
朝代：清
体裁：五言律诗

苍然太古色，高峡气长留。宝匣垂星彩，山斋见水流。十年磨在手，此意即千秋。送我文章老，相携赋远游。
竹床
作者：梁佩兰
朝代：清
体裁：五言律诗

郁郁黄金竹，为床滑胜膏。置予承体直，忆汝在山高。青色黏头发，波光上布袍。四天飞雀满，谁复出蓬蒿。
竹杖
作者：梁佩兰
朝代：清
体裁：五言律诗

太华高峰顶，深寒玉女盆。莲花生在底，一一拔云根。我欲凌风去，寻仙相与言。半枝桃竹杖，随意立天门。
符离
作者：梁佩兰
朝代：清
体裁：五言律诗

渡口群争处，行人滞有馀。断桥排马队，歧路塞牛车。黄叶心同落，青山梦未除。一冬飞雁尽，不见广州书。
答佟声远次原韵·其一
作者：梁佩兰
朝代：清
体裁：七言绝句

雪花黏饭菜王馀，旧筑华趺岭外居。念尔七年归蓟北，隔秋犹寄日南书。
答佟声远次原韵·其七
作者：梁佩兰
朝代：清
体裁：七言绝句

一椽仙湖接雁城，眤人鹦鹉太牵情。聪明解识餐红豆，种得相思子又生。
答佟声远次原韵·其三
作者：梁佩兰
朝代：清
体裁：七言绝句

老大相逢各鬓苍，蛾眉容易飒秋霜。近来学道称居士，早已观空礼法王。
答佟声远次原韵·其二
作者：梁佩兰
朝代：清
体裁：七言绝句

笔格珊瑚总不群，几人风雅得如君。请题新句书红叶，送我还山弄白云。
答佟声远次原韵·其五
作者：梁佩兰
朝代：清
体裁：七言绝句

鹤立阶前破积苔，与君执手尚徘徊。黄花酌酒不成醉，白发几时能再来。
答佟声远次原韵·其八
作者：梁佩兰
朝代：清
体裁：七言绝句

骑驴一踏蓟门春，便拟抽身作隐人。将上罗浮峰四百，黍珠庵畔结山邻。
答佟声远次原韵·其六
作者：梁佩兰
朝代：清
体裁：七言绝句

草堂那比郑公乡，雀桁看君似谢郎。别赋写将高丽纸，夜深虚费眼明囊。
答佟声远次原韵·其四
作者：梁佩兰
朝代：清
体裁：七言绝句

海内论交意气倾，世情谁得似君情。关心往日三闾裔，眼见鹓雏已长成。
答博问亭寄怀次韵
作者：梁佩兰
朝代：清
体裁：七言律诗

闭门只似守玄关，谁识并州作客閒。秋入渐苏新病骨，别来无复旧时颜。惊心独夜闻初雁，归梦寒林忆故山。迟日待循河曲路，名园相过一追攀。
答同年沈南季太史见贻之作次原韵
作者：梁佩兰
朝代：清
体裁：古风

君从吴门来，骑著一珠鹤。漭瀁无十洲，突兀小五岳。升高耳目换，望海波涛作。风云气扬扬，星宿胸落落。遥情绝根蒂，名义芟郛郭。时当风送秋，眼见天盘鹗。援琴弹清商，抽剑出霜锷。访我湖中人，登我湖上阁。紫翠堆画图，鸿濛蕴丘壑。称诗枉推许，引誉滋愧怍。圣贤在陶铸，学问乃糟粕。肝肺何处深，胶漆久已托。离绪积乍展，征铎鸣忽觉。吉行戒南徼，远道仰北朔。恭承玉皇诏，谁假陆生橐。载笔趋承明，听钟候长乐。应怜老空山，著书守寂寞。
答吴承云
作者：梁佩兰
朝代：清
体裁：古风

金釭衔翠幄，桂席终夜张。进酒每三爵，含桃宁一尝。送笑未敢言，流目时相望。露滴连珠圆，月吐百宝光。既闻阿子歌，亦赋白石郎。行鱼方泳游，归雁将翱翔。蒲履与桑屐，系丝存中央。
答吴留村制军·其一
作者：梁佩兰
朝代：清
体裁：七言律诗

两粤山川天下险，八年手定太平来。夕烽无复传边事，金镞徒然备弩台。诸将一时惊妙略，圣人当殿叹奇才。成功却讶归来晚，绿野青尊对客开。
答吴留村制军·其二
作者：梁佩兰
朝代：清
体裁：七言律诗

近来无事日扬舲，闻说佳山必暂停。霜橘远垂前浦暗，雪松高立万峰青。听钟每宿灵洲寺，观海时登浴日亭。大笑世人无此乐，独吟诗句倚空冥。
答周大樽
作者：梁佩兰
朝代：清
体裁：古风

舍舟登江楼，落日上绮疏。千扇白布帆，一片鸟翼舒。可怜大小湘，不报尺素鱼。念君富文藻，高名过应徐。以此枕簟施，屡遣魂梦虚。终上琵琶弦，抱见明月初。
答徐竹田次原韵·其一
作者：梁佩兰
朝代：清
体裁：七言律诗

郭外青山日日登，世情于我复何曾。寒湖相过惟沙鸟，违札频来有岳僧。秋老芙蓉怜坠露，夜吟蟋蟀对烧灯。几回细把君诗读，拟学新裁却未能。
答徐竹田次原韵·其二
作者：梁佩兰
朝代：清
体裁：七言律诗

但得閒身住百年，休论天上葬神仙。支离久已同桑扈，騕袅都忘坐锦鞯。听说黄钟鸣尚哑，飞来白凤笔何鲜。怀君拟拉罗浮顶，共酌人间第一泉。
答王蒲衣匡庐见寄
作者：梁佩兰
朝代：清
体裁：七言律诗

石房终日自开扉，太乙峰高客到稀。山果熟时猿摘献，雪钟沉后鹤停飞。閒窥石镜心俱冷，静对梅花月上微。欲识故人沧海畔，年年吟傍钓鱼矶。
答赠
作者：梁佩兰
朝代：清
体裁：七言律诗

乞归曾一拜枫宸，十载湖头学采莼。岭外有谁知漫叟，淮南今日见高人。閒吟剪烛长忘夜，久病当花亦负春。自笑不如鸿鹄羽，茫茫天地老渔津。
答陈健夫次韵
作者：梁佩兰
朝代：清
体裁：七言律诗

细竹疏花贴院墙，照人一一到琴床。经旬过夏忘残暑，几日临秋觉早凉。检箧尚存龙尾砚，佩身将制虎鞶囊。桑乾水长吴船至，归去思君万里长。
答陈山农次韵
作者：梁佩兰
朝代：清
体裁：七言律诗

新诗累月不曾酬，终日枯吟但倚楼。忽忆往时寻泖水，几回同客在并州。题来黄绢惊双绝，佩出金箱赋五游。老大交情谁得似，与君重为说从头。
答陈献孟·其一
作者：梁佩兰
朝代：清
体裁：古风

么凤衔桐花，不觉毛羽光。翡翠集兰苕，有时相翱翔。谁似白玉鸾，饮者神瀵浆。大音鸣洪钟，小音吐清商。安用五色肝，照此百结肠。恨不为飞鸿，侧立珠树旁。咽咽抱叶蝉，动予中心伤。
答陈献孟·其三
作者：梁佩兰
朝代：清
体裁：古风

玉冰在古井，百尺亦有光。神马行鸿濛，八极无不翔。不信浊水泥，可比云英浆。师旷善审音，鼓宫反应商。蚕丝满腹中，蟹筐偏无肠。甘瓜生园中，苦李食道旁。采采及葑菲，毋以下体伤。
答陈献孟·其二
作者：梁佩兰
朝代：清
体裁：古风

日月不合璧，安能同一光。众鸟不乱行，大小各自翔。君子常钓璜，小人常卖浆。操者中南音，和者谁西商。感君意缠绵，辘轳翻中肠。结想为井瓶，待汲井口旁。茹蘖已心苦，含玉定肺伤。
答陈献孟·其四
作者：梁佩兰
朝代：清
体裁：古风

立魮抱玉鸣，烛龙衔日光。鹞子目向波，白鹄举手翔。神皇饮天酒，不酌石乳浆。乙鼎欲问周，庚鼎先求商。豆蔻既有心，车轮亦有肠。金石歌室中，铜鞮唱道旁。三叠宛转歌，毋使五内伤。
答陈药长
作者：梁佩兰
朝代：清
体裁：五言律诗

罗浮峰四百，绝顶是飞云。云体何无定，飞飞散紫氛。以予坐明月，相待云中君。一鼓云和曲，人间不易闻。
答鲁思亭即送其北上
作者：梁佩兰
朝代：清
体裁：古风

君不见镜湖一曲环四面，光风左右芙蓉扇。天姥高临濯玉池，禹陵倒影开银殿。羃䍥屏风隔坐山，沿洄野水前溪练。绉縠铺成翡翠罗，生绡织出琉璃线。垂杨深夏乱鸣蝉，细草方春掠轻燕。不少游人入画图，也教荡楫摇钗钿。读君之诗有如此，使我清宵竟忘倦。薤簟徒虚白石床，灯花屡落红丝砚。静极还令日月翻，空中忽觉神灵现。落迦澒洞行波涛，倾湫大小居龙雁。制险那愁滟滪惊，争奇应贺淮淝战。健笔驱来铁亦柔，新词铸出金能变。閒林闭户枉乘车，高论悬河急飞箭。声气从今益共亲，姓名早已曾相见。坐久何妨到午钟，情深恨未陈芳宴。幸贻兰蕙愧骚人，喜得机云并才彦。手握神珠合夜明，身同美玉当谁荐。即看万里骥空群，一奏甘泉上称善。
粤曲·其一
作者：梁佩兰
朝代：清
体裁：七言绝句

春风试上越王台，锦绣山河四面开。今古兴亡犹在眼，大江潮去复潮来。
粤曲·其二
作者：梁佩兰
朝代：清
体裁：七言绝句

琵琶洲头洲水清，琵琶洲尾洲水平。一声欤乃一声桨，共唱渔歌对月明。
红兰主人出示画册走笔漫题
作者：梁佩兰
朝代：清
体裁：古风

天地之初有真宰，后人一凿失其真。遂使磅礴少元气，不留混沌全精神。谁能引手接太始，独自举目穷无垠。烟云浩荡不知处，红兰果是飞仙人。虚空直乘泱漭鸟，昼夜双驾金银轮。驱染见笔不见墨，笔之所至墨亦匀。分明小物具大块，岂有野马藏埃尘。见画一幅竹，二妃无言湘江绿。见画一幅松，寒瀑倒挂苍虬龙。见画一幅石，江祖鱼梁长千尺。亦有一幅猕猴桃，堆来马乳金盘高。亦有一幅木瓜树，香气招人梦魂去。亦有一幅芍药与牡丹，红玉金带香沉檀。山梅野菊海棠李，大雪冻埋身不死，胭脂泻出红泉水。
红叶
作者：梁佩兰
朝代：清
体裁：五言律诗

谁知黄色萎，复得见鲜新。绛雪轻沾地，燕支不上尘。拾来当蜀纸，书去寄情人。一落桃花水，应疑二月春。
红梅
作者：梁佩兰
朝代：清
体裁：七言绝句

一枝茅屋冻难禁，艳蕊当春又遍林。望去玉烟浮绛雪，吹来香气结檀心。
纸刀
作者：梁佩兰
朝代：清
体裁：五言律诗

出匣三寸水，冰棱掌上开。风云人不觉，轻薄尔能裁。适用何妨小，全锋即是才。蛟龙头角异，早晚定惊雷。
纸屏
作者：梁佩兰
朝代：清
体裁：五言律诗

纸屏高八尺，恰可立虚堂。俗态疑轻薄，贤人敬直方。苍蝇污不得，白雪净相当。春夜成新句，持灯列数行。
纸窗
作者：梁佩兰
朝代：清
体裁：五言律诗

为爱明窗好，斋居静不开。照心全白室，上袜半苍苔。宿火炉香聚，高花雪影来。青山当一面，飞鸟几徘徊。
经东阿怀陈思王·其一
作者：梁佩兰
朝代：清
体裁：古风

北河无顺流，风来忽奔泻。清晨达东阿，日出光未洒。昔在陈王时，此地盛车马。城堞连鱼山，宫殿露鸳瓦。笳箫乐游宴，宾从会风雅。人代一以移，岁月不相假。我来访陈迹，缅邈千载下。狐狸啸荒冢，禽鸟飞四野。长叹分古今，浩歌付呕哑。王风日沦替，谁是知音者。
经东阿怀陈思王·其二
作者：梁佩兰
朝代：清
体裁：古风

黄星自天应，黄龙向谯见。老瞒执汉柄，子桓受汉禅。气数当鼎分，诸葛早已辨。王躬被衮冕，功业欲一建。志复吴国仇，识料典午变。陈情请自试，不得效尺寸。赋诗抒怀抱，饮酒托荒宴。身世常忧危，荣禄非所恋。三读然豆歌，哀伤泪如霰。
经英德山水水清石激瞻眺弥日
作者：梁佩兰
朝代：清
体裁：古风

晨发浈阳峡，午次英德城。仰眺周岞崿，俯摄游清泠。峰奔作亲状，水折为篆形。朝上金壁丹，削下铜崖青。疏竹远村见，薄冰层涧凝。鸂鶒立方岸，鵁鶄浴圆汀。舟急滩转缓，日归林欲暝。欣赏愿靡遗，回眷犹心萦。
结袜子
作者：梁佩兰
朝代：清
体裁：乐府曲辞

剑鈲烂芙蓉，水银出光怪。欲去报仇家，系在麒麟带。
绿研诗为严藕渔赋·其一
作者：梁佩兰
朝代：清
体裁：七言绝句

鸂鶒鵁鶄逐浪回，山根水溅峡门开。谁人探取东西洞，斸得龙宫绿玉来。
绿研诗为严藕渔赋·其三
作者：梁佩兰
朝代：清
体裁：七言绝句

半天人语下丛霄，写尽吴中百幅绡。最喜玉堂人不到，锦袍独自倚芭蕉。
绿研诗为严藕渔赋·其二
作者：梁佩兰
朝代：清
体裁：七言绝句

一尺生烟几寸波，端溪溪上浴来多。鸭头春水无颜色，持与诗人作玉磨。
绿研诗为严藕渔赋·其五
作者：梁佩兰
朝代：清
体裁：七言绝句

文犀紫贝橐中珍，大笑南来尽俗人。归去绿天无事日，一回重拂一回新。
绿研诗为严藕渔赋·其四
作者：梁佩兰
朝代：清
体裁：七言绝句

谩说文章似凤凰，由来身世比鸳鸯。珊瑚笔格堪相配，留伴红丝付女郎。
缇骑行
作者：梁佩兰
朝代：清
体裁：古风

长安五月生悲风，满城刮地吹向东。夜来火光数百道，一一天上摇长虹。金吾缇骑奔络绎，身衣绣甲金盘龙。居民见者尽舌咋，客舍闻著惊耳聋。相传朱门列大戟，平时鼎食常歌钟。黄纸诏下忽收逮，奉命不得久从容。男啼女哭被困苦，锒铛铁锁来相攻。国家举事虑深远，草野不解真愚蒙。何况富贵不易保，古来鸟尽藏良弓。韩彭菹醢了可见，窦田赫奕谁能终。儒者读书慕前哲，只合贫贱安耕农。呜呼，只合贫贱安耕农。
罗浮
作者：梁佩兰
朝代：清
体裁：古风

祝融司南溟，耀真挺灵岳。丽离判元始，妃合封浑噩。鸿濛自包裹，天地尽郛郭。赑屃岂易擎，阴阳不能割。风雷行中虚，日月生两角。金银敞宫阙，锦绣施岩壑。上帝之所居，群真此栖托。黄麟任骖驾，玄鹤恣寥廓。时现五色云，倏降九霄乐。高极连岷峨，大哉配衡霍。严冬少朔雪，暄景载山橐。冠岭环朱堂，明霞冒红幕。铁桥路横亘，金柱日回薄。三峰上界空，一发中原各。羽翼游青冥，声臭绝玄漠。吾将背吾镜，散发面豁落。
罗浮五色雀歌
作者：梁佩兰
朝代：清
体裁：古风

仙雀乃帝王，宫殿罗浮山。五色辨五服，羽翮不乱班。大红为君绛其羽，别色为臣奉其主。红何光华芙蓉砂，绿何新绿菖蒲芽。黑为漆，白为玉，黄为黄金并黄玉。缤缤纷纷，百千成群，云霞出入同仙人。仙人来游雀欢喜，飞动翼，止动尾。异人来游雀逍遥，一日数集如数朝，朝时吐音如吹箫。
罗浮五龙潭
作者：梁佩兰
朝代：清
体裁：五言律诗

斸得茏葱竹，行来不用扶。龙潭穿洞曲，鸟道立人孤。冰雪风难断，芙蓉影欲无。请看银作殿，何处不仙都。
罗浮四百三十二峰歌赠石大司马
作者：梁佩兰
朝代：清
体裁：古风

罗浮四百三十有二峰，峰峰斸出青芙蓉。铁桥横亘在天半，金陵地肺遥相通。相传尧时警洪水，一山浮与罗山同。至今两山互离合，飞云不定摇长空。更闻蓬莱割左股，磅礴上下行鸿濛。璇台瑶室亦何有，七十二所环玲珑。幡幢左右南北斗，玉皇端坐朱明宫。鬼神呵护有神物，宋时玉简铜鱼龙。仙人来朝拥芝盖，或骑蝴蝶如飙风。岂无黄麟并骖驾，亦有喑虎难得逢。贵人入山不时有，五色小凤鸣笙镛。奇花异草产无数，银鳞霜鬣青虬松。黄精閟土截玉肪，菖蒲抽节含紫茸。轩辕旧宅有谁闭，白日捣药声千舂。丹床药灶白茅屋，或有弟子称葛洪。从来学仙坐小劫，大人造化归牢笼。百粤江山一轮掌，召穆南海周公东。牂牁之水遍甘露，鹑鸟之火和春融。我歌罗浮以祝公，百年三万六千日，洞天福地谁能穷。
罗浮蝴蝶茧·其一
作者：梁佩兰
朝代：清
体裁：五言律诗

生气鸿濛古，真形物化微。短长山叶裹，团结洞云飞。抱朴中含子，流黄自有机。麻姑长指爪，拾取制仙衣。
罗浮蝴蝶茧·其二
作者：梁佩兰
朝代：清
体裁：五言律诗

神仙骑不得，作茧未成蛾。方寸藏身稳，云霞酿气多。金丸无可比，玉局更如何。一笑人间世，劳生在蝎磨。
罗浮蝶歌
作者：梁佩兰
朝代：清
体裁：古风

麻姑善狡狯，髻象蓬莱峰。浑身披五云，光散金芙蓉。遗衣化神蝶，惯拍珠树丛。其大如车轮，翩翾吹香风。小者若团扇，往往烟雾笼。两翅耀星斗，分列西与东。绣腹成锦囊，黼黻非人工。岂无绿毛凤，亦有金花虫。徒然具形质，文采焉能同。我从瑶石来，洞门寻仙踪。信为凤凰子，蹁跹摩高空。安得骑汝回，骋辔鞭茅龙。
罗浮通天岩
作者：梁佩兰
朝代：清
体裁：五言绝句

玲珑上通天，侧叠下结屋。莫策猢狲藤，入惊白蝙蝠。
罗浮采药夜宿冲虚观
作者：梁佩兰
朝代：清
体裁：五言律诗

不死轩辕宅，神农旧日萝。成仙难再见，行药喜相过。石髓逢人少，松黄斸地多。夜来坛顶宿，笙鹤更如何。
羊角灯
作者：梁佩兰
朝代：清
体裁：五言律诗

的的含寒水，团团缀绮寮。一轮冰自合，重晕雪同消。明月为珠子，骊龙烛夜潮。试看风动处，清影上扶摇。
美人
作者：梁佩兰
朝代：清
体裁：七言律诗

美人夙慧自人天，九品莲中一朵莲。贯得珍珠长念佛，养成鹦鹉会参禅。灯边对影醒通夜，花里求心悟隔年。堪笑筛筛红尾凤，尚传王母唤修仙。
美人
作者：梁佩兰
朝代：清
体裁：五言律诗

美人象太古，手拊娲皇琴。白日洒飞雪，清风扬素襟。结为翡翠带，冠以瑶华簪。我欲和一曲，归昌鸾凤音。
羚羊峡
作者：梁佩兰
朝代：清
体裁：五言律诗

交广咽喉路，中流见峡迎。果然天设险，不似地空平。日月双崖夹，波涛一线行。济川心独苦，秋色为凄清。
羽林郎
作者：梁佩兰
朝代：清
体裁：五言律诗

年少羽林郎，腰间插大黄。猿猱身敏捷，戎马气刚强。击剑名王帐，飞毬侠客场。腐儒牙齿落，啧啧讶金章。
老僧
作者：梁佩兰
朝代：清
体裁：七言绝句

莫道无形是有形，能从寂寞现精灵。人间尽具光明藏，只要坚持七宝瓶。
耕田歌
作者：梁佩兰
朝代：清
体裁：古风

三月谷雨春鸠呼，地脉井水占有无。此而不耕田，胡为乎。此而不耕田，胡为乎。壶中有酒，盘中有鱼，水中有蒲。此而不耕田，胡为乎。此而不耕田，胡为乎。尧舜大圣在上治天下，容我巢许在下安其愚。此而不耕田，胡为乎。此而不耕田，胡为乎。后羿弯弓射九日，徒使万世大笑空尔劳。此而不耕田，胡为乎。此而不耕田，胡为乎。
聊城
作者：梁佩兰
朝代：清
体裁：五言律诗

向夕聊城下，沙云捲日黄。驿楼闻画角，野火见枯桑。风掣神鹰过，鞭鸣匹马忙。有怀高士节，东海竟茫茫。
腊月初八日寒甚夜梦得句云红毡裹腰称身窄雪落五尺去乞食起而续成长句
作者：梁佩兰
朝代：清
体裁：古风

北风揭揭海水激，长樯铁鹿难作敌。愁云连空结黝色，日气惨瘦射石壁，鸟群历乱低戢翼。前村槲叶路细直，石桥人行叶压屐。红毡裹腰称身窄，雪落五尺去乞食。柴门土锉灯照席，腐儒轰轰读周易，天寒拥被不得力。呜呼，玄阴用事何时息。
腊月十九日江上立春作
作者：梁佩兰
朝代：清
体裁：七言律诗

一冬行尽又春来，子午循环十二回。舟上夜闻江上雪，马头朝见岭头梅。关心儿女时时忆，到眼山川处处开。不忘故人书万里，圣朝词赋重邹枚。
自始兴江口取道山中度岭作寄示述儿十首·其一
作者：梁佩兰
朝代：清
体裁：七言绝句

墨江一水两山分，早起山烟蔽水云。村巷几番鹅鸭乱，隔松僧磬不曾闻。
自始兴江口取道山中度岭作寄示述儿十首·其七
作者：梁佩兰
朝代：清
体裁：七言绝句

射猎平田随地有，山庄泥屋自为邻。看来亦似幽州道，独少红衫跨马人。
自始兴江口取道山中度岭作寄示述儿十首·其三
作者：梁佩兰
朝代：清
体裁：七言绝句

分明春色未曾深，霜气朝封鸟道阴。石栗满山谁拾得，怪来天半有猿吟。
自始兴江口取道山中度岭作寄示述儿十首·其九
作者：梁佩兰
朝代：清
体裁：七言绝句

楚水平分一派流，雄关相隔似鸿沟。梅鋗岭上黄茅屋，可有人家是故侯。
自始兴江口取道山中度岭作寄示述儿十首·其二
作者：梁佩兰
朝代：清
体裁：七言绝句

田乾不见收油菜，山响犹闻斸茯苓。最爱雪晴峰数点，寒松高插一峰青。
自始兴江口取道山中度岭作寄示述儿十首·其五
作者：梁佩兰
朝代：清
体裁：七言绝句

红桕照人山舍好，梅花开日较冬迟。寻常不见当垆女，也有风来飏酒旗。
自始兴江口取道山中度岭作寄示述儿十首·其八
作者：梁佩兰
朝代：清
体裁：七言绝句

山行多少带弓刀，争似冲寒著罽袍。同在路途人不觉，一峰低尽一峰高。
自始兴江口取道山中度岭作寄示述儿十首·其六
作者：梁佩兰
朝代：清
体裁：七言绝句

烧笋烹葵少是非，春晴长日晒松衣。人家大半千峰下，不见青天一鸟飞。
自始兴江口取道山中度岭作寄示述儿十首·其十
作者：梁佩兰
朝代：清
体裁：七言绝句

著述从今向石渠，回头犹自忆湖居。乌衣子弟推王谢，不信门庭不读书。
自始兴江口取道山中度岭作寄示述儿十首·其四
作者：梁佩兰
朝代：清
体裁：七言绝句

浅浅沙滩水易消，几丛芦苇白萧萧。无人解住江边屋，一就回汀架小桥。
自耕园雅集同诸公赋
作者：梁佩兰
朝代：清
体裁：五言律诗

林园今日会，风雅喜相亲。散带兴方远，高歌情更真。花香深送酒，蝉噪密留人。归去城南晚，毋嫌荡桨频。
自芙蓉移居三山复入平洲感赋
作者：梁佩兰
朝代：清
体裁：七言律诗

乱离无计存妻子，一月移家住两乡。归燕亦知寻旧垒，飞蓬终欲转何方。身常善病怜春老，心为忧时识夜长。但得水边茅屋稳，此生甘作捕鱼郎。
自英州入韶阳舟中作
作者：梁佩兰
朝代：清
体裁：古风

英州两日看不足，拔地千峰万峰矗。冬寒雨少石色瘦，犹似美人出新沐。崇岩乳窦缀璎珞，壁面削者耀眉目。云雾绵联象九疑，想到春来一天绿。江波水碧照见底，风起微微绉罗縠。前滩水激飞箭来，江头无人渡洄洑。篙师担篙与滩斗，琵琶坎篌敔鼗柷。明日韶阳一带行，十二芙蓉挂晴瀑。有虞遗庙荐蘋藻，一就陈词戒明夙。楚人屈原宋玉死，离骚九歌无人续。二妃灵瑟若可弹，神弦再请题斑竹。
自雄县至白沟河阻雨投宿漫题
作者：梁佩兰
朝代：清
体裁：五言律诗

柳色遮雄县，波声出白沟。断云斜傍马，微雨暗沾裘。一饭过中食，长途入夜投。举头看北斗，身已在皇州。
自饶阳过鄱湖口号
作者：梁佩兰
朝代：清
体裁：五言律诗

善动无如水，能孤即是云。我同云寂寞，来渡水缤纷。秋色生蘋叶，湖风卷浪纹。不曾行半日，遗庙见匡君。
至日
作者：梁佩兰
朝代：清
体裁：七言律诗

阳气初从子半回，眼看残腊又将来。长贫只合青山老，多病徒惊白发催。蓟北风云生羽翼，岭南天地有蒿莱。几年恋阙丹心破，愁见梅花五度开。
至日同郑迈公陈献孟登钵山分赋
作者：梁佩兰
朝代：清
体裁：七言律诗

十万人家烟火里，登临双眼见来新。阳回短日才生子，山拥高城却近人。天外鸟飞连睥睨，海中云卷散鱼鳞。钟声送客前溪路，返照空冈落木频。
舟中值和公生日得诗三章·其一
作者：梁佩兰
朝代：清
体裁：古风

夷齐非好饿，采蕨必首阳。子陵非好贫，钓鱼必桐江。君看忘名士，出处关纲常。仁义为华簪，诗书当糇粮。松柏有直心，车轮无转肠。藏名以为珍，闻名以为殃。
舟中值和公生日得诗三章·其三
作者：梁佩兰
朝代：清
体裁：古风

良无千岁人，百岁足俯仰。喜君又生日，生日一岁长。于时为元冬，万物皆保养。暖气入土壤，寒气出滉瀁。舟中少山味，水味亦相饷。河鱼剖银刀，海鸡割瓦盎。湛生既执酳，我也复执酱。上君百岁觞，祝君以永享。
舟中值和公生日得诗三章·其二
作者：梁佩兰
朝代：清
体裁：古风

飞鸟傍朱凤，走兽尊麒麟。我本泥洿人，慕君坚白身。食梅必知酸，食桃必知辛。苟其志尚存，他山可为邻。
舟中夜坐即事
作者：梁佩兰
朝代：清
体裁：古风

晚来江间浪不起，四面无云天堕水。高原树黑不见人，远村点火深林里。须臾月出乌鹊飞，满船霜露沾裳衣。芦花如雪照港口，渔翁网鱼深夜归。北斗插地众星落，水鸡初鸣声腷膊，岸上打牛振车铎。
舟中夜雨
作者：梁佩兰
朝代：清
体裁：五言律诗

缆舟风数动，入夜几曾消。灯晕生红雨，沙痕没暗潮。迷离分烧影，沉重压寒条。不觉星光起，高天掣皂雕。
舟发阊水至饶阳道中作
作者：梁佩兰
朝代：清

路出阊江口，江流乱似堆。马衔秋草去，船载夕阳来。石镜飞天照，云门跨水开。前途犹未止，一过一徘徊。水路随山转，行行不厌重。溯流三百里，迢递几千峰。此地尊渔户，秋风老客容。最怜隔江女，江上采芙蓉。
舟发阊水至饶阳道中作·其一
作者：梁佩兰
朝代：清

路出阊江口，江流乱似堆。马衔秋草去，船载夕阳来。石镜飞天照，云门跨水开。前途犹未止，一过一徘徊。
舟发阊水至饶阳道中作·其七
作者：梁佩兰
朝代：清
体裁：五言律诗

闻说浔阳口，将军近渡河。射潮排赤矢，围岸拥雕戈。十万皆蛮女，珍珠载橐驼。何时江上客，行路满渔歌。
舟发阊水至饶阳道中作·其二
作者：梁佩兰
朝代：清
体裁：五言律诗

左折疑无路，中横忽有滩。踏沙逢紫鼁，拾草得红兰。山色遥多变，云衣画一看。不离鸥与鹭，终日在河干。
舟发阊水至饶阳道中作·其二
作者：梁佩兰
朝代：清
体裁：五言律诗

水路随山转，行行不厌重。溯流三百里，迢递几千峰。此地尊渔户，秋风老客容。最怜隔江女，江上采芙蓉。
舟发阊水至饶阳道中作·其五
作者：梁佩兰
朝代：清
体裁：五言律诗

小雨湿自好，秋花鲜向人。秋花照江水，一片江南春。白露节未降，白云怀已新。扁舟语舟子，花下且垂纶。
舟发阊水至饶阳道中作·其八
作者：梁佩兰
朝代：清
体裁：五言律诗

苦被浮名遣，蹉跎又一时。往来空自笑，前后不堪思。独夜灯相吊，还山鹤定疑。菊花天气好，最忆是东篱。
舟发阊水至饶阳道中作·其六
作者：梁佩兰
朝代：清
体裁：五言律诗

镇上烧窑处，看来俗自新。烟迷三里雾，石化一方尘。水驿通磁器，乡人祀火神。女巫秋醮日，迎送舞罗巾。
舟发阊水至饶阳道中作·其四
作者：梁佩兰
朝代：清
体裁：五言律诗

坐久月未出，草风吹野香。前溪下枫叶，一半上衣裳。山影暗当岸，船灯明过墙。无端与乌鸟，终夜只啼霜。
舟夜
作者：梁佩兰
朝代：清
体裁：五言律诗

海色夜照曜，渡江人渐稀。月明当峡静，风满趁帆飞。宿雁沾霜薄，寒鱼上钓肥。暂停渔浦口，村火隔林微。
舟夜
作者：梁佩兰
朝代：清
体裁：五言绝句

船头见落星，夜半凡数起。不觉送人行，鸡声出江水。
舟夜
作者：梁佩兰
朝代：清
体裁：五言律诗

静吟寒不觉，衣带任萧萧。散发星千点，连空烧一条。鸟巢惊叶落，村影上河摇。深夜闻鱼掷，前溪第几桥。
舟夜·其一
作者：梁佩兰
朝代：清
体裁：七言绝句

虎门潮落晚帆开，大缆风鸣石斗回。相隔东陂二三里，一声寒柝报更来。
舟夜·其三
作者：梁佩兰
朝代：清
体裁：七言绝句

不知何处祝融峰，深夜鱼龙气尽封。倏忽日浮南海上，琉璃波散紫芙蓉。
舟夜·其二
作者：梁佩兰
朝代：清
体裁：七言绝句

入夜荧荧一点灯，船舷相对静如僧。江间星影兼天动，正是寒鱼欲负冰。
舟次佛山过程周量蕺山草堂留别
作者：梁佩兰
朝代：清
体裁：七言律诗

又得停舟访故人，却怜前日别离频。酒香满盏不惜醉，月色上衣从著身。强比远书灯下作，若为他夜梦中亲。所思动辄隔千里，到岭驿梅随马尘。
舟行自三山海还珠江道中作·其一
作者：梁佩兰
朝代：清
体裁：古风

舟行入夜昏，四顾无一可。江长畏波浪，溪曲妨栅锁。渔歌杳送人，风势横向我。是时冬未深，十月寒已颇。未有狐貉温，且用毡裘裹。随行两三仆，数问何处所。前林一点青，知是远村火。
舟行自三山海还珠江道中作·其二
作者：梁佩兰
朝代：清
体裁：古风

海气已寂寞，忽闻波涛鸣。不是风雨来，恐有鱼龙惊。把烛照总暗，推篷望微明。稍辨沙际鸥，始觉天上星。向空但一笑，顾我何所营。闭户且知重，乘舟毋乃轻。江柝转高岸，歘然感残更。
舟过玉峡寄同年冀明府
作者：梁佩兰
朝代：清
体裁：五言律诗

滩激千篙下，横空玉一条。闾阎通鸟道，睥睨跨虹桥。风势吹何疾，江波束未消。分明知地主，翻似旧时遥。
舟过琵琶洲是徐铎愚村舍以诗招之·其一
作者：梁佩兰
朝代：清
体裁：七言绝句

数声寒雁一洲前，潮去潮来薄暮天。知是故人村舍在，读书灯火逗江烟。
舟过琵琶洲是徐铎愚村舍以诗招之·其二
作者：梁佩兰
朝代：清
体裁：七言绝句

渔人星下挺鱼叉，一路长江出细沙。吟向珊瑚洲上去，橹声犹自拨琵琶。
艾如张
作者：梁佩兰
朝代：清
体裁：乐府曲辞

艾如张罗，张在何。共伐鼓，大田习武。黄雀知之飞，飞高哉，高哉飞。山头鸱，于罗罹。
芒鞋
作者：梁佩兰
朝代：清
体裁：五言律诗

自入千峰去，峰峰步影深。照天云落片，依地草生阴。幽磬通孤寺，梅花隔一林。谁能閒置汝，春色正堪寻。
芜城早发
作者：梁佩兰
朝代：清
体裁：五言律诗

舟人争早起，挂席受风斜。坼岸消残雪，长江出细沙。水声惊客梦，星影落鱼叉。便欲推篷望，云山一半遮。
芜湖
作者：梁佩兰
朝代：清
体裁：五言绝句

水阔天无限，舟轻楫易孤。大江风不定，三日到芜湖。
芦烟
作者：梁佩兰
朝代：清
体裁：五言律诗

猎猎吹芦苇，盘盘篆水汀。飞为江气白，散作野田青。此地成烟火，何人托杳冥。沧浪吾亦尔，歌阕共扬舲。
花朝招姚东胶陈元孝王蒲衣陈献孟林祝万姚非渔侄王顾暨儿灵鞠雅集六莹堂即席分韵检体送东胶归枞阳
作者：梁佩兰
朝代：清
体裁：古风

春山春水光相映，一带临城夹湖镜。拖上裙腰草尽齐，压来屋角花才正。绿杨袅袅结丝圈，黄鸟关关学人咏。良辰宴会那易得，上客东南况难并。何妨错杂忘主宾，大好萧閒寄情性。几榻方圆列坐隅，盎盘饾饤通诚敬。酒政分曹拚死埋，诗坛约法排生硬。抽思谁者瓮离茧，提笔俨然弓束檠。兰蕙清吟赋是骚，藤笺妙墨书同圣。稠叠方将赠答频，离愁忽向欢娱迸。去年腊雪鱼负冰，今岁参星斗移柄。无论江南与岭南，渐觉春令如夏令。客去风帆不待时，我生朋友以为命。坐思江上鲟鳇肥，归及山中樱笋盛。赢得龙眠入画图，捲起钩帘四窗净。
花架
作者：梁佩兰
朝代：清
体裁：五言律诗

三月新花满，东风入架偏。奋红斜拆日，沉绿暗兴烟。春女心空死，情人夜不眠。邻园更摇曳，高影画鞦韆。
花田
作者：梁佩兰
朝代：清
体裁：七言律诗

渚云汀日柳条风，入望青遥白又空。几处玉丛清雪里，一团烟散积香中。冥冥金雁沉荒冢，漠漠黄龙失故宫。那似美人花十里，至今游赏众人同。
苍梧
作者：梁佩兰
朝代：清
体裁：七言律诗

九疑缥缈苍梧际，谁信重瞳竟不还。风雨未能迷大麓，衣冠翻似葬桥山。黄陵花落增愁思，北渚波深冷佩环。想见南熏旧时奏，二妃灵瑟满江间。
苍梧杂咏·其一
作者：梁佩兰
朝代：清
体裁：五言律诗

江路潮初尽，苍梧接望来。众声深壑聚，秋色万山开。风俗从人问，音书昨夜裁。故乡看不见，谁上越王台。
苍梧杂咏·其七
作者：梁佩兰
朝代：清
体裁：五言律诗

乱石排鱼复，横滩立鹭涛。水声飞弩下，舟势拔山高。疏凿何人到，撑持只自劳。晓来烟雾蔽，牵缆似秋毫。
苍梧杂咏·其三
作者：梁佩兰
朝代：清
体裁：五言律诗

明霞冠高岭，闪出金银峰。鸟道日边挂，瀑泉云外舂。俨然对都峤，即欲骑茅龙。仙迹定可遇，茯苓生古松。
苍梧杂咏·其九
作者：梁佩兰
朝代：清
体裁：五言律诗

江上孤舟客，柴门老布衣。秋山朝独对，霜鹤夜深飞。有梦逢妻子，无营绝是非。芦花新月上，孤负旧渔矶。
苍梧杂咏·其二
作者：梁佩兰
朝代：清
体裁：五言律诗

葭菼萧萧举，渔烟淰淰无。溪摇山烧断，云匝野航孤。竹屋连冈阜，鱼梁入画图。客行虽傍水，终日问樵夫。
苍梧杂咏·其五
作者：梁佩兰
朝代：清
体裁：五言律诗

袅袅江边竹，皇英洒泪馀。衣裳垂寂寞，环佩降空虚。天地归蒲阪，年时纪竹书。不须临北渚，独立总愁予。
苍梧杂咏·其八
作者：梁佩兰
朝代：清
体裁：五言律诗

社树山村路，山家乐事多。缀篱全锦菊，栖亩半馀禾。鸡卜调神鬼，蕉衣换绮罗。野人当赛日，酣醉自为歌。
苍梧杂咏·其六
作者：梁佩兰
朝代：清
体裁：五言律诗

镜里悲衰发，人前认老夫。传闻有勾漏，此地即仙都。雾结黄金鼎，云升太乙炉。去求丹熟药，能授一丸无。
苍梧杂咏·其十
作者：梁佩兰
朝代：清
体裁：五言律诗

好友三年隔，秋来寄綵缯。重言天下事，细卷剡中藤。阿阁巢朱凤，南溟有大鹏。何时到官舍，同拥雪寒灯。
苍梧杂咏·其十一
作者：梁佩兰
朝代：清
体裁：五言律诗

诸侯方好士，束帛礼贤人。草野曾何补，名山自觉春。帝王天有命，龙虎气更新。愿借云雷手，乘时济险屯。
苍梧杂咏·其十二
作者：梁佩兰
朝代：清
体裁：五言律诗

离乱终难定，行藏早自疑。不才成老大，多病卧茅茨。车盖非吴会，湘江读楚词。沙头枫落满，日暮更何之。
苍梧杂咏·其四
作者：梁佩兰
朝代：清
体裁：五言律诗

虞帝遗祠庙，衡山秩祀年。翠华乘日驭，朱鸟翼星躔。韶石音何去，苍梧路渺然。无由抚灵瑟，迢递隔湘烟。
苦吟
作者：梁佩兰
朝代：清
体裁：五言律诗

不知天地里，还有几人同。是处堪成托，吾生藉有终。寂寥随往日，草木见东风。赢得家人语，时时只此中。
苦吟
作者：梁佩兰
朝代：清
体裁：五言律诗

所思天上下，终日总无端。冰雪飞魂魄，云山划肺肝。几惊冲雁咽，一听落钟寒。入夜清灯瘦，空床倚独看。
茶灶
作者：梁佩兰
朝代：清
体裁：五言律诗

竹屋安茶灶，茶经更一编。土中开燧火，山下畜蒙泉。饮食生人后，阴阳象帝先。自今思采绿，行袖一春烟。
荆门驿阻风
作者：梁佩兰
朝代：清
体裁：五言律诗

此际荆门驿，北风吹大河。仓皇舟失楫，重叠水奔波。白日当人少，黄云聚气多。阴晴天不定，明发更如何。
药槽
作者：梁佩兰
朝代：清
体裁：五言绝句

药槽飞节芝，香气上衣领。时有捣药禽，龙潭过留影。
药臼·其一
作者：梁佩兰
朝代：清
体裁：五言律诗

著屐寻苍耳，裁书乞茯苓。衰年惟有药，一臼置空庭。相对几忘病，闻香已入冥。避人窥合鍊，松户几重扃。
药臼·其三
作者：梁佩兰
朝代：清
体裁：五言律诗

终日看灵兔，还疑后羿宫。浮云谁不变，明月古来同。巨胜元称子，乌头即是翁。自今谙药草，一一服神农。
药臼·其二
作者：梁佩兰
朝代：清
体裁：五言律诗

玉杵舂千遍，珊瑚炒一回。紫房丹气满，玄牝妙门开。耳目无新故，神明任往来。因知资药物，人世有蓬莱。
莲儿涡
作者：梁佩兰
朝代：清
体裁：五言绝句

大风摇橛头，小风捲鹊尾。不避莲儿涡，赖有铁鹿子。
菊影·其一
作者：梁佩兰
朝代：清
体裁：五言绝句

寒河上夜灯，的的射一舸。分明灯在菊，反觉菊是我。
菊影·其二
作者：梁佩兰
朝代：清
体裁：五言绝句

若云菊是我，便当我作菊。如何不相离，孤灯照幽独。
菜圃石榴花盛开
作者：梁佩兰
朝代：清
体裁：五言律诗

半畦莴苣地，的烁见榴花。抱瓮乘朝日，浑身著锦霞。直当增绮阁，何意缀贫家。怪得珊瑚树，生来在海涯。
菩提树
作者：梁佩兰
朝代：清
体裁：五言律诗

嘉树传西域，胡僧手里栽。虞园曾一见，端水至今来。叶响通僧梵，枝高拂镜台。儿时明月下，清影共徘徊。
菩提树歌
作者：梁佩兰
朝代：清
体裁：古风

西方树，南方佛。佛未生，树生毕。胡僧智药初种时，千百年事先已知。圣人俗身本獦獠，一旦头毛铁刀扫。
葛帷·其一
作者：梁佩兰
朝代：清
体裁：五言律诗

缣缣裂作帷，初出女儿机。照日黄桑嫩，流波皱縠微。虚笼天地入，密使梦魂围。何处容舒卷，巫云不定飞。
葛帷·其二
作者：梁佩兰
朝代：清
体裁：五言律诗

葛帷新似水，越女剪春宵。独坐持刀尺，华灯照小乔。盖云真有雾，通月岂无潮。欲借龙宫石，为卿梦里消。
蒋京少招同方纮长葆羽戚缓耳陈镜庵叶南屏黄蕺山陈弓冶陈次山雅集寓斋分得门字
作者：梁佩兰
朝代：清
体裁：五言律诗

到来京国馆，翻似在柴门。深巷看云入，高斋听鸟喧。美人如可赠，芳草欲无言。拚醉酬知己，冰壶作酒尊。
蒻笠
作者：梁佩兰
朝代：清
体裁：五言律诗

吴僧最有名，蒻笠制来轻。入寺人争买，居山客便行。称头高髻出，遮日小轮生。自笑常多挂，閒云一片情。
藤
作者：梁佩兰
朝代：清
体裁：五言律诗

万仞峰削壁，置身人不知。倒花敷石叶，飞绿罥天丝。幽独成枯槁，高寒且岁时。山僧山寺僻，相对亦无为。
藤簟
作者：梁佩兰
朝代：清
体裁：五言律诗

琼岛生藤叶，南方五月时。织成纹总总，流出雪丝丝。当月波生地，宜人玉照池。半空朱鸟火，不敢近前窥。
虎丘
作者：梁佩兰
朝代：清
体裁：五言律诗

阖闾无国土，吴越有春秋。霸业鱼肠尽，空山虎气留。人来胥口岸，云匝寺前舟。入夜闻僧磬，梅花冻一楼。
虎落·其一
作者：梁佩兰
朝代：清
体裁：五言律诗

万山深谷里，惨惨夕阳黄。虎落悬三面，人烟聚一方。木为镵钁柄，竹是女儿箱。何似开奁箔，蚕时屋满桑。
虎落·其二
作者：梁佩兰
朝代：清
体裁：五言律诗

乌桕门前路，沙田豆叶黄。短篱人永夜，皦日户东方。鸡桀常依树，牛衣不入箱。挽弓思射虎，还拟斸山桑。
虔州和程周量韵
作者：梁佩兰
朝代：清
体裁：七言律诗

入天云影万峰低，旅雁归飞恰恰啼。宿浦野云留断壁，过城山雨洗红泥。关前鸟道通蛮货，乱后人家厌鼓鼙。记与旧交登眺处，望来都被晚烟迷。
蚕箔
作者：梁佩兰
朝代：清
体裁：五言律诗

棋子醉鸤鸠，春风二月柔。蠕蠕上奁箔，一一见蚕头。少喂声闻纸，将缲手露钩。初眠知易熟，不待谷新收。
蚯蚓歌
作者：梁佩兰
朝代：清
体裁：古风

蚯蚓泥中龙，变化无端倪。动息准四时，卑下甘所栖。状如龙形大如指，一饮一食系天地。泥中有水饮自洁，泥中有泥食不滓。全身文采色尚黄，五方土色黄中央。至人守道忌黑白，含黄珠者为葆光。细声无人落庭叶，大声朗朗响山月。似陈古乐静夜前，独起元音向人说。毒蛇张口口食人，生蚕腹熟不见身。蚯蚓尔亦本物化，性命保养何存神。世人轻薄尔蚯蚓，蚯蚓尔自居何等。试从地下看到天，蚯蚓飞上高树颠。
蜀中
作者：梁佩兰
朝代：清
体裁：七言律诗

每到春来看海棠，隔春犹忆过瞿塘。眼新始见巴江水，身旧仍衣楚泽裳。阴洞毒云龙蜕骨，远山生草麝行香。东风吹醒今朝梦，大禹祠南是汉王。
蜜房
作者：梁佩兰
朝代：清
体裁：五言律诗

割得山中蜜，来归屋下檐。居然衙晚放，兼似户朝添。花好充红酿，糖成任黑甜。半春供野兴，忘却病恹恹。
蜡梅
作者：梁佩兰
朝代：清
体裁：五言律诗

生意先春见，深寒对石房。枝横高落木，花垫半斜阳。细浥金盘露，微含绛雪香。肯教儿女髻，留影学鸦黄。
蜡梅水仙诗·其一
作者：梁佩兰
朝代：清
体裁：七言绝句

蜡梅幽绝出群芳，侧近帘栊尽冷光。日把一枝香在手，夜来应得枕琴床。
蜡梅水仙诗·其三
作者：梁佩兰
朝代：清
体裁：七言绝句

天上神仙白玉童，人间何处被香风。云容水态看难定，只在微波一镜中。
蜡梅水仙诗·其二
作者：梁佩兰
朝代：清
体裁：七言绝句

眤人无语太多情，密坐谁当近眼迎。想见玉瓶甘露满，滴将香雪到心清。
蜡梅水仙诗·其四
作者：梁佩兰
朝代：清
体裁：七言绝句

神光离合苦难亲，岂有花飞度袜尘。何意天寒官阁里，特来相伴读书人。
蟋蟀
作者：梁佩兰
朝代：清
体裁：五言律诗

露滴迸霜流，知时岂为愁。过墙林薄影，怜月草堂秋。细语谁相答，长吟我欲留。金笼思置汝，一一听床头。
行路难·其一
作者：梁佩兰
朝代：清
体裁：乐府曲辞

人言尧舜时天下宁，大禹时治水洪水平，汤武不肯为臣称兵。周公杀兄，鲁国用孔子三月政成。大人之言，小子愿学。坐我东屋偏，鸡声角角。
行路难·其三
作者：梁佩兰
朝代：清
体裁：乐府曲辞

东家杀牛，西家打鼓。下山牧羊，上山射虎。天穿漏星宿，地裂出海水。
行路难·其二
作者：梁佩兰
朝代：清
体裁：乐府曲辞

父母兄弟妻子，满堂乐未央。大妇上蚕箔，中妇采桑，小妇办饭办酒浆，小姑膝下弄明珰。今日乐，莫相忘，莫相忘。
袁休庵通政来自广州以诗见贻次韵奉答即送其归昭江·其二
作者：梁佩兰
朝代：清
体裁：七言律诗

尔我真宜物外盟，行藏不似世间情。何难大雪乾坤死，容易东风草木生。试傍酒垆诸事减，偶逢僧语万缘轻。珠江一别昭江去，白鹭沙滩照眼明。
西台讯梅
作者：梁佩兰
朝代：清
体裁：五言律诗

山木已脱尽，岩中犹古柯。候春方气敛，迎腊向人何。历涧东西崦，欹崖上下坡。一枝先自见，消息较谁多。
西园春望
作者：梁佩兰
朝代：清
体裁：七言律诗

西崦春来作意浓，园林景色遍晴空。天围水国三江外，城接沧溟一气中。翡翠尚巢烽火树，珊瑚谁见尉陀宫。石门往日楼船地，细柳新营落照红。
西沽
作者：梁佩兰
朝代：清
体裁：五言律诗

晚来风四面，片席落西沽。近海全渔户，前村半酒垆。河明天不隔，人静月逾孤。多少微霜照，归飞满夜乌。
西浦·其一
作者：梁佩兰
朝代：清
体裁：七言绝句

西浦桥边纳晚凉，葛衣斜透稻花香。舟迎雪浪黏渔网，陂绕菰蒲长鹤粮。
西浦·其二
作者：梁佩兰
朝代：清
体裁：七言绝句

一天黄叶下溪流，两岸芙蓉隐钓舟。明月满庭眠不得，金笼蟋蟀在床头。
西畴早春
作者：梁佩兰
朝代：清
体裁：五言律诗

荷锄无力甚，犹欲学人耕。终日随田父，田间几处行。拾泥雏燕喜，插屋女桑生。便足閒身老，悠悠贫贱情。
观暹罗使者入贡
作者：梁佩兰
朝代：清
体裁：七言律诗

能于化外识尊亲，不惮波涛溅著身。媵水鱼龙忘飓母，指天南北托针神。中朝礼自通甥舅，外国称原列子臣。方物只将金叶表，圣王从不贵奇珍。
观海篇赠龚蘅圃榷使
作者：梁佩兰
朝代：清
体裁：古风

混元自太虚，大块谁结构。一气归鸿濛，少动即泄漏。玄黄分上下，天地得相姤。维天一生水，地二乃在后。龙宫旷真宰，海屋冒宇宙。豁落无端倪，横绝失盖覆。南溟属旸谷，日出于此觏。荒荒曜祝融，汩汩涵柳咮。两戒穷津涯，四隩纳窔窦。驾部持节来，汎览悉经究。珠崖洗阴墟，虎门翼阳岫。连山石戴鳌，蹴浪帆飞鲎。鼍鼓长自鸣，鲸钟不时吼。珊瑚烛晦夜，琉璃堆白昼。怒或若雷发，激或若雨骤。闯或若马踏，啸或若龙斗。静或若偃息，徙或若迁就。或火色上炎，或咸味下逗。或驱走云雾，或簸荡星宿。当其信波涛，万里不可收。墺外诸岛夷，海舶齐辐辏。向前见官长，方物报左右。脱帽以为礼，带剑不相授。衣服事襞积，饮食崇饤饾。苏合香作油，荼蘼露成酎。蛮花散金汁，番树垂斗缕。贡献指犀象，交易用银豆。驾部柔远人，榷外并宽宥。岛夷听之喜，风琴一为奏。此时黄雀风，五月中天候。海角红扶桑，挺然凌霞秀。
视剑
作者：梁佩兰
朝代：清
体裁：古风

匣中三尺铁，土蚀绣花冷。十年不一磨，双眼几曾省。夜来灯射壁，忽吐光囧囧。几疑龙腾梭，宛若蛟出井。平生寡恩怨，万事向衾影。未逢沥肝胆，敢问溅头颈。昔闻汉赤霄，亦见吴盘郢。王霸之所资，英雄各相逞。而我服儒素，巾带惭未整。驱邪莫如心，守一惟有静。长剑佩陆离，谅非道所秉。
讯王蒲衣病
作者：梁佩兰
朝代：清
体裁：五言律诗

安好琅琊未，经旬绕思劳。知能成酒颂，定不废诗骚。倭髻鸦头袜，么弦凤尾槽。得无堪愈病，七发广陵涛。
访崔紫霞真人烧丹遗址
作者：梁佩兰
朝代：清
体裁：古风

大道无津涯，至要中可秉。含为象罔珠，驻者内外景。真人紫霞子，道骨森自挺。观化无一尘，遗宅尚四迸。灵气上飒飞，仙云下垂影。青童伺玉气，白犬守丹鼎。天地于此分，山川遂成永。其旁棠梨溪，其背凤凰岭。览睇想屡结，杯酌朋合并。返照临东城，钟声隔城冷。
访李方水村居归后却柬
作者：梁佩兰
朝代：清
体裁：五言律诗

清秋一相见，及此梅花时。看历已无日，闭门何所为。诗歌空自放，天地岂偏私。莫叹长如此，人生不可知。
访江石鸣渔竹庄有赠
作者：梁佩兰
朝代：清
体裁：五言律诗

隘巷寻高士，荒斋一小园。棕榈衣覆地，乌桕叶遮门。养鹤粮俱绝，烹茶火未温。平生贫彻骨，不受一人恩。
访洪秋岩何洛亭书室留题
作者：梁佩兰
朝代：清
体裁：五言律诗

不断河堤柳，高斋在隔林。幽花众香满，秋色远峰阴。合坐依帘幕，微言迸古今。夕阳城一带，归路绕蝉吟。
访道图题辞
作者：梁佩兰
朝代：清
体裁：四言诗

天地横塞，万物勿摄。闻从耳根，见在目睫。空山无人，水流莱叶。
访陈夔石西洲留宿石冈书屋·其一
作者：梁佩兰
朝代：清
体裁：五言律诗

西洲沙口路，船接蔗田青。夕照流罾影，晴溪鉴鹤形。故人相见少，累月不开扃。与我寻秋约，閒吟永夜星。
访陈夔石西洲留宿石冈书屋·其二
作者：梁佩兰
朝代：清
体裁：五言律诗

高馆分灯燄，微风隔叶凉。泉飞百鸟听，橘熟一山香。欢会那能久，劳生亦太忙。归心不可极，昨夜梦鱼梁。
访隐者
作者：梁佩兰
朝代：清
体裁：五言律诗

爱君茅屋好，山影落中庭。物态辞鸡犬，生涯卖茯苓。双瞳朝射日，短发夜梳星。欲与谈时代，黄农亦不听。
访顾梁汾昌州客舍赠别·其一
作者：梁佩兰
朝代：清
体裁：五言律诗

别来三晏岁，一接隔秋书。每想芙蓉月，君家镜里居。夕吟茄下鹭，朝进鲙残鱼。更自朝天去，薇花满玉除。
访顾梁汾昌州客舍赠别·其三
作者：梁佩兰
朝代：清
体裁：五言律诗

行李能驱我，文章载一身。尚遥燕国路，先忆牡丹春。细雨传衰草，重裘阅老人。祇应江阁上，吟眺纪兹晨。
访顾梁汾昌州客舍赠别·其二
作者：梁佩兰
朝代：清
体裁：五言律诗

岂意昌州见，征人且未行。波涛离一日，灯雪共三更。取醉名泉酒，编歌子夜声。亦知同是客，翻似在乡城。
访高澹游·其一
作者：梁佩兰
朝代：清
体裁：五言律诗

扁舟下吴苑，端为故人来。委巷犹穿竹，寒斋未放梅。坐移霜叶积，风动纸窗开。幸与群公会，高谈且漫回。
访高澹游·其三
作者：梁佩兰
朝代：清
体裁：五言律诗

相见还如昨，交情倍觉深。人谁分白眼，君独贱黄金。潮水原归海，云松自出林。岭南春信早，遥听雁飞音。
访高澹游·其二
作者：梁佩兰
朝代：清
体裁：五言律诗

由来临顿里，只在阖闾城。不与高人对，安知万物轻。观鱼游水乐，听鸟斗巢鸣。拟共题诗去，天空月正明。
读曲歌·其一
作者：梁佩兰
朝代：清
体裁：乐府曲辞

芙蓉初生时，根下便成藕。盘著千万丝，留心待郎剖。
读曲歌·其三
作者：梁佩兰
朝代：清
体裁：乐府曲辞

枣树齐作花，石榴暗成叶。红蓝蔽天井，谁道可怜妾。
读曲歌·其二
作者：梁佩兰
朝代：清
体裁：乐府曲辞

欢子揽抱侬，后园非一处。一株银杏花，一株樱桃树。
读曲歌·其四
作者：梁佩兰
朝代：清
体裁：乐府曲辞

巴陵江水急，一日三千里。那许白布帆，郎无逐流意。
读钱唐朱夫人柔则桐花凤草漫题·其一
作者：梁佩兰
朝代：清
体裁：五言律诗

东陌寻芳远，南楼对酒浓。禽言听屡变，花径扫仍封。夫婿原词客，君姑亦女宗。新诗相倡和，一一比芙蓉。
读钱唐朱夫人柔则桐花凤草漫题·其二
作者：梁佩兰
朝代：清
体裁：五言律诗

春曙鸟惊眠，春妆花欲然。小钗宜挂燕，轻鬓欲栖蝉。画许姬人学，诗从弟子传。西邻虽有美，岂敢并婵娟。
谒南海神庙·其一
作者：梁佩兰
朝代：清
体裁：古风

粤服分四渎，典礼崇百王。卦位乘南离，鹑鸟翔朱方。吐纳秘日月，气化生玄黄。地绝太始垠，天启鸿濛光。肃雍临宫廷，瞻拜空彷徨。
谒南海神庙·其二
作者：梁佩兰
朝代：清
体裁：古风

吉日祀孔虔，节序当孟冬。神光乍离合，海色深曈昽。重栌翼彫云，古壁飙灵风。翠旗四飞扬，如出珠贝宫。拂我珊瑚枝，长钓得白龙。俯仰失宇宙，造化谁能穷。
贻浮村上人和韵·其一
作者：梁佩兰
朝代：清
体裁：七言律诗

天竹穿篱蔽短垣，夜分无处认长幡。煨来芋火还相对，證得桃花在不言。阶下四飞忘怖鸽，林间常挂有寒猿。明明孤月当头照，犹向师前问太元。
贻浮村上人和韵·其二
作者：梁佩兰
朝代：清
体裁：七言律诗

一椽精舍对城垣，殊胜香幢与宝幡。离见见时寻此地，不闻闻后欲何言。当空梵乐流天乐，习定黄猿领白猿。怪得维摩老居士，懒从身世觅关元。
赋为龙翁老公祖年台嵩祝
作者：梁佩兰
朝代：清
体裁：五言律诗

若木上参天，黄湾赤日边。乘槎环鳀海，筹国度琼田。鲛蜃三城气，鱼盐万井烟。军储端赖汝，欧越颂年年。
赋寄华翁老父台并政
作者：梁佩兰
朝代：清
体裁：五言律诗

百里瞻仁政，薰风扇曲阿。遥闻源父老，几处共讴歌。水碧流金瀣，山青出玉禾。定知成雅化，风俗纪南讹。
赋得白云草堂歌赠丘曙戒大理
作者：梁佩兰
朝代：清
体裁：古风

君不见长安巍峨标地轴，九重天上开黄屋。仙人玉露注铜盘，帝座甘泉动华烛。周环甲第尽侯王，贵戚豪门各自当。处处楼台通内苑，时时歌舞学平阳。冠盖缤纷御堤上，去马来牛不相让。共传金册遣词臣，复道沙堤候丞相。淮南先生冷如冰，一官大李执法星。卜居深巷掩花竹，白云往往垂户庭。白云来游不复去，先生作堂教云住。因忆淮南亲舍存，安得白云飞其处。芙蓉为裳薜荔衣，我来堂上不忍归。先生酌酒劝我饮，饮醉西山横翠微。人生随地须行乐，莫用无绳空自缚。走热终怜赤阪山，耐寒还是纥干雀。弹棋击筑临高台，角声入夜边风来。烧灯待月月未出，仰天大笑天河开。缅昔先生渡琼海，化外黎人风俗改。桄榔庵下遍题诗，付与珠娘歌欸乃。武昌乘传凡数年，滇黔巴蜀方烽烟。牙旗铠甲日闪烁，麦田雉垄仍安然。汉时长孺称卧治，先生才大真馀事。文章久矣玉堂人，钟簴原为天庙器。即今剑佩朝紫宸，朝回花底香氤氲。白云之情自舒卷，白云以外无见闻。我归罗浮轩辕宅，天鸡夜半观海日。蓟门回首望白云，欲见先生焉可得。
赋得雨洗亭皋千亩绿
作者：梁佩兰
朝代：清
体裁：七言律诗

雨后青郊归罨画，望来新绿满亭皋。龙鳞阡陌层层见，鸟影云山叠叠高。好景可堪忘酒会，健吟真欲托诗豪。农祥已卜占丰稔，不费田工有桔槔。
赋答·其一
作者：梁佩兰
朝代：清
体裁：七言律诗

蓟门惜别著秋衣，归后无因见面稀。心似紫驼仍北向，身同朱鸟已南飞。空馀日月留诗卷，讵有珊瑚拂钓矶。今日故人来聚首，论心知我昔年非。
赋答·其二
作者：梁佩兰
朝代：清
体裁：七言律诗

懒戴纱巾著草衣，溪村剥啄听来稀。水边孤磬为谁发，门外野花空自飞。几树佛桑藏蟹舍，一间茅屋覆渔矶。故人相过劳相笑，昨日今朝总较非。
赋赠·其一
作者：梁佩兰
朝代：清
体裁：古风

金风扇秋节，天宇澄爽气。羲御腾飞轮，灵娥整修辔。煌煌婺星光，晃晃金波丽。瑶台曜高迥，珠斗森连缀。阿母逢令辰，家庆炫甲第。满堂列篚筐，贺者无不至。母仪坤德彰，子道禄养备。象笄映龙绡，绣服为綵戏。乐协丝竹音，爵具金玉器。三浆捧琼壶，人共百福醉。
赋赠·其二
作者：梁佩兰
朝代：清
体裁：古风

天曹孝不匮，至性通明神。去年歌皇华，旌旄入西秦。古迹寻苍碑，寿萱见贞珉。天预为嘉祥，归以奉其亲。再拜张锦堂，字画何炳麟。岣嵝与委宛，蠖屈而龙伸。萱草凝三花，玉叶成球琳。金芝秀铜池，五色流清芬。不见昆崙丘，宫阙闻金银。紫琼纷葳蕤，千岁桃花春。
赋送敏公越游清正
作者：梁佩兰
朝代：清
体裁：五言律诗

独行擎一钵，去作越山僧。深院钟初定，高崖瀑几层。诗裁柿树叶，禅对雁堂灯。布衲惊新雪，冬来好渐增。
赠丁雁水观察
作者：梁佩兰
朝代：清
体裁：七言律诗

虔州锁钥东南地，建节真宜不世才。五岭雄关垂壁下，九江秋色卷湖来。斗牛过伏中宵见，士马防边昨日回。想得使君多政暇，赋诗时过郁孤台。
赠中州和尚
作者：梁佩兰
朝代：清
体裁：古风

浮云向虚空，东西易交失。尘沙一扑眼，毛发不能悉。宗门證心性，儒者论著述。焉识泥犁苦，更救众生疾。吾师抱智珠，四照光皙皙。威振野千怖，棒举雷电急。庄严坐宝华，萧散视玉局。我来邗沟城，幸接耶舍宅。微言断前后，独木非丈尺。行张大江帆，归息南溟翼。三十六高峰，瀑布飞讲席。寻当入黄海，丘壑乞片石。时抚蒲团松，日饮温泉液。天花落我衣，香风遍生腋。
赠于子先学使
作者：梁佩兰
朝代：清
体裁：古风

君不见华不注，芙蓉天半神仙住。又不见趵突泉，飞流五色成紫烟。济上山川称第一，大风沨沨盛人物。往时七子推沧溟，南楼雪照蓬莱青。今时琅琊树旗帜，祭酒司勋万夫避。使君夹毂同齐盟，江人黄人不敢争。珠盘玉敦捧在手，欲左者左右者右。百斛之鼎垂龙文，笔端举起流氤氲。昔在西曹法星冷，太白秋高击鹰隼。一为奉礼躬上班，不时玉佩朝龙颜。帝遣文昌作司命，三浙人文入金镜。岭南倏睹临旌旄，鱼龙变化腾风涛。合浦明珠能解取，海中尽斸珊瑚树。我曾五度游燕台，梅花落尽梨花开。渔洋官斋把诗卷，思君不见愁空远。岂知今日来蛮乡，辕门一谒喜非常。十年心事始得慰，况读新篇美清制。平生落落寡所亲，天地生我为閒人。少小虽为大人赋，老向青山坐烟雾。那能整翮排长风，挥斥八极开鸿濛。呜呼，男儿贵在行胸臆，闭户著书真可惜。
赠五羊司马
作者：梁佩兰
朝代：清
体裁：古风

白鹤峰头饮桂酒，丰鳄湖中摘菱藕。忆曾醉卧黄琉璃，犹自杯槃不离手。其时月出四山空，君为地主为诗雄。蛮笺十样出供客，高咏湖上惊吟龙。大雅之音振钟鼓，诗成痛饮复无数。城南北斗欲阑干，梨园弟子尚歌舞。胜事今来已十年，风流聚散如云烟。君辞莱芜向京国，我买牸犗犁春田。平时酬倡岁三四，一旦阻隔成万里。踪迹何由问雪鸿，尺书无处寻河鲤。岂知乘传临广州，抗旌五马五骅骝。军中视政并大帅，兵事执法如山丘。官阁拥书当南面，玉轴牙签手翻遍。熊岩秘笈世上无，脉望神仙字谁见。草堂日出初到林，柴门早起闻车音。恒情交态略丘壑，惟君重比双南金。明夷于飞却垂翼，自笑长风奋无力。强斸珊瑚作钓竿，逢君为我三太息。呜呼，丈夫生世为人豪，立身霄汉秋云高。肝血可以奉天子，安能从事卑下饮啄井李同蛴螬。君绾银黄佩琼玖，不忘芳草诒朋友。我亦离骚一辈人，馨香请置君怀袖，有兰九畹蕙百亩。
赠人
作者：梁佩兰
朝代：清
体裁：七言律诗

斯文砥柱今时少，君在儒官仰者多。身老渐希秦伏胜，名高犹继汉田何。生徒绛帐时闻乐，介冑桥门亦解戈。自是白沙风教远，珠江流水溢前波。
赠何不偕
作者：梁佩兰
朝代：清
体裁：五言律诗

中年婚娶毕，吾党复谁人。世德惟君造，皇天独尔亲。放怀从此日，学道有閒身。回首游名岳，东风二十春。
赠何小弇新婚·其一
作者：梁佩兰
朝代：清
体裁：五言律诗

晔晔草标新，翚翚鸟飏春。芳林贻淑景，嘉偶协良辰。花烛光闾里，笙歌溢水滨。桂旗遥复近，河洛尔何神。
赠何小弇新婚·其二
作者：梁佩兰
朝代：清
体裁：五言律诗

片月朱櫩吐，初星画阁辉。夜疑牛女会，人作凤凰飞。觇镜花双影，呈衣玉一围。百年浑若此，长为对芳菲。
赠傅自远明府·其一
作者：梁佩兰
朝代：清
体裁：五言律诗

昔作清溪令，官閒与俗便。峡云埋虎迹，江水上龙编。绿树千村稻，黄茅两岸烟。太平诸父老，耕凿至今传。
赠傅自远明府·其三
作者：梁佩兰
朝代：清
体裁：五言律诗

几年留主第，上客礼雍容。细识黄封合，长闻紫禁钟。行厨分雁肉，公宴割驼峰。亦有相如赋，妨人说九重。
赠傅自远明府·其二
作者：梁佩兰
朝代：清
体裁：五言律诗

未老休官去，谁知澹漠情。理琴当月皎，种竹候风清。才子惟贪色，神仙不好名。平生无内外，心迹玉冰明。
赠傅自远明府·其五
作者：梁佩兰
朝代：清
体裁：五言律诗

美人双窈窕，孳尾托为妃。吉日兰汤浴，良宵麝月围。钿蝉花上罥，香燕镜中飞。会有容成术，能教绿髓肥。
赠傅自远明府·其四
作者：梁佩兰
朝代：清
体裁：五言律诗

良友艰难日，周旋见汝真。肝肠深婉转，筋力备酸辛。倦鸟翻高翮，穷鱼起腐鳞。一时同事者，俱作受恩人。
赠冯躬暨太守
作者：梁佩兰
朝代：清
体裁：七言律诗

淮阳卧治称长孺，太守今时又一新。齐鲁世家传衮舄，女牛天畔见星辰。千丛桂树香流露，五色桃花绶照人。不独师门通孔李，等閒风雅更相亲。
赠刘公㦷铨部
作者：梁佩兰
朝代：清
体裁：古风

颍川好奇士，未见心已知。我友程舍人，满口称述之。朝回吹笛在马上，拦街小儿齐拍掌。飞剑能令破水行，援琴会发崩雷响。作诗复突兀，斸削青芙蓉。饮酒如江河，波涛翻胸中。长安贵人出名字，要路为官反无事。三时招饭莲花僧，五夜教歌桃叶伎。予亦天涯放浪人，相逢岂必曾相亲。明朝归卧罗浮顶，丫髻麻姑共结邻。
赠别陆义山
作者：梁佩兰
朝代：清
体裁：五言律诗

仙郎新客舍，一夕得相同。久雨星方见，寒吟柝并终。衣裳添雪后，心事向江空。渐与风尘入，长天急塞鸿。
赠别龚于天庶常
作者：梁佩兰
朝代：清
体裁：古风

忆昔春二月，杨柳青吐芽。冰破始出鱼，萍浮未开花。此时与君来献赋，百丈红云绽宫树。意气将横贯日虹，文章直信光天步。君向金銮殿上行，赋诗太液闻吹笙。给来御笔皆青镂，赐得雕盘是紫琼。我为老马徘徊久，踯躅燕台尚回首。懒著麻鞋见贵人，好眠酒瓮歌铜斗。人非形与影，谁能不分离。一为綵凤鸣，一作秋鸿飞。琉璃河上波声歇，梦入都门望宫月。
赠叶犹龙金吾
作者：梁佩兰
朝代：清
体裁：古风

忆昔威宗全盛日，天下车书当混一。外国频来贡白环，诸军不用吹铜律。燉煌郡上绝烽火，麒麟殿中耀黼黻。侯王陛见尽有礼，将相衷和正相得。司马相如擅奏赋，吾丘寿王属簪笔。九重圣人享清晏，赘旒无事坐温室。君时侍在玉几旁，十三身拜羽林郎。太保之孙乃龙种，元舅之婿同椒房。飞鞚宫门乘紫燕，连云甲第拟红阳。铜山铸尽还嫌少，金埒铺来不厌长。苑里纵抛苏合弹，池中多浴紫鸳鸯。上林白鹿长为脯，北斗天厨惯挹浆。浮云在天复堕地，富贵人生等閒事。丞相由来上蔡生，平原本自华亭起。疏乞还家奉老亲，诏许归山作人子。满屋龙孙抽孝笋，万顷寒湖斸冰鲤。石阁常时抱绿琴，云崖到处寻苍耳。几人相过说于陵，几人相对誇黄绮。五十年来汉旧臣，空将双眼望乾坤。桥山自洒当时泪，莲勺谁怜失路人。松柏种成还耐岁，杜鹃啼彻不回春。閒磨宝剑飞霜雪，新著阴符伏鬼神。射虎山中虚踯躅，斗鸡场里总酸辛。夜来更上罗浮顶，坐到三更候日轮。
赠叶犹龙金吾
作者：梁佩兰
朝代：清
体裁：七言律诗

汉时都尉声名重，家世勋劳国史称。赐剑几年藏北斗，种瓜终日学东陵。天中丝管长留客，屋里湖山欲赠僧。相过黄塘坐明月，罗浮峰影落层层。
赠叶隐君·其一
作者：梁佩兰
朝代：清
体裁：五言律诗

落落山塘外，幽栖阅岁时。姓堪高士列，行畏俗人知。学道真忘老，还丹自有期。与予常彻夜，坐数众星移。
赠叶隐君·其三
作者：梁佩兰
朝代：清
体裁：五言律诗

净食同僧侣，春来喜斗茶。引泉分玉水，拣叶出金芽。园长新移树，瓶开旧插花。日长无一事，人拟是仙家。
赠叶隐君·其二
作者：梁佩兰
朝代：清
体裁：五言律诗

吴山千万叠，空翠滴松杉。君独持筇去，莲花结一庵。泉声幽涧北，烽影白云南。应有华阳赉，凭将鹤寄缄。
赠叶隐君·其四
作者：梁佩兰
朝代：清
体裁：五言律诗

我有芙蓉国，溪流夹一山。地称香水海，花满荔枝湾。宴客当朱槿，教童养白鹇。待君双屐到，相与掩柴关。
赠天台子
作者：梁佩兰
朝代：清
体裁：古风

久为山中人，早识我非我。不死在谷神，寄生实蜾蠃。有形即有役，举动无一可。日月两飞车，天地一旋磨。清虚独亡象，真气长自裹。道人天台来，羽节飘婀娜。方瞳耀眉绿，玉角充鬓左。觌面曾未深，隐语验已颇。游戏抟黄土，顷刻成丹颗。授予系衣带，谓可却么么。告别朝峨眉，去鼓湘江柁。大峨满圣灯，矫首云中坐。
赠妓·其一
作者：梁佩兰
朝代：清
体裁：七言律诗

一回相见即成因，合掌莲花瓣里人。璎珞自妆娇少面，琉璃如照净明身。为怜艳骨呈金琐，每厌时名比玉真。常把念珠斋日数，断除车马问江滨。
赠妓·其三
作者：梁佩兰
朝代：清
体裁：七言律诗

谁家才子命能当，消受巫云一朵香。神女有时来蜀峡，帝妃终日汎衡湘。生成慧舌调鹦鹉，惯织金衣学凤凰。并笑并怜无不可，芙蓉花发照横塘。
赠妓·其二
作者：梁佩兰
朝代：清
体裁：七言律诗

艳情偏爱写幽兰，写出潇湘入座寒。剑叶未承公子佩，花心先许侍儿看。拾将天上霞千片，买得吴中绮一端。乞与便时图数笔，袖归晨夕共盘桓。
赠尚栎山
作者：梁佩兰
朝代：清
体裁：古风

天下几人数十年，一路相知成白首。讲求学问到性命，菜根道人吾老友。往时俶傥称贵游，锦鞯騕袅貂鼠裘。仆姑偶试堕雕鹊，伎曲善解弹坎篌。落笔惊人更殊妙，慧业生来自年少。手中满握骊龙珠，天上高吟凤凰啸。旁人共指为顾厨，纵横几榻皆奇书。自起声名著银榜，讵数裤褶垂金鱼。春州出宰兴舆诵，养鹤无过一清俸。女儿采葛男耕田，绣额蛮渠不敢动。至今功德留桐乡，当年治行齐陵阳。豫章之材弃山泽，钟簴何处登明堂。浮云事业了可见，白衣苍狗三时变。世情大抵在凉燠，古道谁能渝霜霰。惟我与君松柏桐，依然夭矫如虬龙。风雷霹雳任白日，柯干鳞鬣仍深冬。自从南北两地隔，远道时时枉书札。只言渺望同云山，岂料相逢吐肝膈。匹马重来备苦辛，簇人十丈长安尘。僻居颇类蓬室士，忘机自谓无怀民。海内诗篇徒聒耳，当前那得有知己。君从药市聊逍遥，我入金门等游戏。华阳馆中倒酒杯，醉后共上黄金台。抚弄日月溯盘古，跳掷造化如婴孩。昨者一病久不却，头岑岑然气萧索。消渴难擎玉瀣浆，通神君炒珊瑚药。药王出世愿结成，兜率降下梦有徵。毗岚风恶劫灰黑，拯救无暇论身名。即今学道芟郛郭，大笑枯禅守寂寞。證心久在楞严经，起舞何妨乾闼乐。嗟余岁月徒蹉跎，白头始自称维摩。薝卜不肯饭香积，醍醐要欲寻葱河。凡情既尽见真性，与君同出女子定。琉璃内外一片彻，水月光明万川静。燕山八月吹北风，我行将逐南飞鸿。芦花蓼花两岸阔，柿叶枫叶高林红。吴船取道潞河去，波涛天上随风御。他日天涯忆故人，结屋罗浮最深处。
赠张枢侯方伯
作者：梁佩兰
朝代：清
体裁：七言律诗

万里雄藩出帝畿，多年犹著侍臣衣。南台班里传乌府，北斗天中坐紫微。三月青钱榆荚满，一春灵雨麦苗肥。扶桑不隔蓬莱岛，会见卿云拥日飞。
赠张青雕舍人二首·其一
作者：梁佩兰
朝代：清
体裁：七言律诗

中原才子妙文章，奉使翩翩锦绣裳。万里乘槎到沧海，终宵看日出扶桑。口含鸡舌辞金殿，身映龙鳞侍玉皇。况是相逢二三月，永和春色好携觞。
赠张青雕舍人二首·其二
作者：梁佩兰
朝代：清
体裁：七言律诗

恨不相逢此日先，舍人名姓听人传。捧来丹诏蛮天末，想见红云御座前。翡翠林中游侠弹，珊瑚洲畔捕鱼船。岭南景物长如此，任取新诗满百篇。
赠徐健庵宫赞·其一
作者：梁佩兰
朝代：清
体裁：古风

帝居蓬莱宫，佳气蓊紫微。窈窕垂五云，花蘤成金枝。粲为三能星，天阙扬光辉。连缀贯珠斗，干运周璇玑。谁能仰层霄，皎洁长相依。
赠徐健庵宫赞·其三
作者：梁佩兰
朝代：清
体裁：古风

瑶台敞太清，金镜耀四海。美人乘早旭，膏沐呈光彩。君王召相见，果尔誇绝代。出入陪金根，侍从随羽盖。东邻有好女，宝璐为杂佩。欲嫁无良媒，妆成敛眉黛。
赠徐健庵宫赞·其二
作者：梁佩兰
朝代：清
体裁：古风

具区秘灵奥，飙发昆山阳。笃生我大贤，以为邦家光。对策准天人，胪唱登玉堂。华萼相后先，当代莫与抗。鸿猷思翊赞，致主希虞唐。嗤彼管乐才，所学徒霸王。
赠徐健庵宫赞·其五
作者：梁佩兰
朝代：清
体裁：古风

仆本海邦人，夙昔承顾盼。贫家破茅屋，夜坐恒至旦。辨论摧箭锋，文赋回鸟澜。中间一挥手，远隔同朔雁。十年此度来，云泥更相判。不忘故交好，相见成燕衎。刻我肺与肝，毋使金石烂。
赠徐健庵宫赞·其四
作者：梁佩兰
朝代：清
体裁：古风

侧闻太华西，诸峰列儿孙。黄河纳九曲，星宿为溯源。春风鼓萌芽，桃李知受恩。大儒秉道德，志士归其门。玉帛不以陈，钟鼓不以欢。所贵志士怀，道德同本根。
赠徐胜力太史·其一
作者：梁佩兰
朝代：清
体裁：五言律诗

屈子离骚裔，曾从槜李回。把君诗数卷，吟向越王台。水阔层波叠，山高众壑开。今时推作者，不愧史臣才。
赠徐胜力太史·其二
作者：梁佩兰
朝代：清
体裁：五言律诗

玉堂常闭户，丹陛早鸣珂。身在承明直，恩沾太液波。文章梁选体，乐府汉铙歌。一奏平滇赋，相如奈尔何。
赠成容若侍中
作者：梁佩兰
朝代：清
体裁：古风

崇兰郁深涧，青松挺重冈。志士无外营，气味同孤芳。掩户二十年，坐卧惟一床。耒苗事东皋，垂钓歌沧浪。高秋八九月，朔雁纷南翔。讵期故人书，托雁相衔将。上言报亲友，下言抒衷肠。劝我入帝京，结束衣与装。自从届仲冬，大江动帆樯。日月翻颓波，天地归微茫。走马渡黄河，冰塞人马僵。沙碛乘飞尘，肌肤切严霜。不辞途路艰，来登君子堂。堂上何巍巍，棨戟树两旁。云楣耀黄扉，虹蜺贯干将。及尔见君子，和颜悦而康。顾念我草泽，自忘躬貂珰。令德美在中，粹然著圭璋。共陈风雅言，正音讽洋洋。国风为不淫，小雅少怨伤。三百久矣衰，愿君今复倡。鼓瑟闻鲦鱼，弹琴志螳螂。麟游表符瑞，凤举叶归昌。古来重知音，牙旷垂誉望。清渭无浊流，皦日凝祥光。道义苟可投，金石镌久长。
赠族弟景
作者：梁佩兰
朝代：清
体裁：古风

兰也山林渐成癖，日向青山写胸臆。经年不识到州府，闭户自喜歌金石。傍人劝勉须入时，今时不比轩与羲。斗鸡走狗有势力，鼻息亦足干虹蜺。男儿在世无所倚，安得功名耀闾里。泰山祇作一撮泥，黄河不当半杯水。卓哉吾弟骨格殊，身长七尺新有须。结交但亲鲁勾践，托宿每过吴专诸。赤骠大马五花队，鞲出权奇少人对。豪猪靴映狐白裘，麒麟罽表龙鳞袋。孟冬十月赴鞠场，飞猱手挽三石强。鼓声紞紞旌扬扬，射法劲逸神安详。满场观者谁不羡，果尔鹰扬万人见。摅策兵符骈玉钤，疾书笔阵飙银箭。近闻天子重武功，地北天南尽拜封。壮士不容歌陇上，将军多诏入云中。越王城头夜吹角，越王城畔寒星落。突骑来飞羽檄文，前茅去振錞于铎。吾弟吾弟虎气能食牛，何难坐取金印拥八驺。老兄日踞芙蓉山之头，看尔举动惊王侯。
赠朱彦则·其一
作者：梁佩兰
朝代：清
体裁：古风

庭柳秋后疏，新月照有馀。念我同心人，怀抱不得摅。殷勤托梦寐，阻隔鲜尺书。今辰值良辰，为客当何如。闻有贤主人，其乐应徐徐。美酒酌郁金，嘉肴荐鲈鱼。醉后一俯仰，天地皆吾庐。
赠朱彦则·其三
作者：梁佩兰
朝代：清
体裁：古风

黄帝升鼎湖，遗堕乌号弓。衣冠葬桥山，隧道将谁从。草泽埋姓名，先臣抱孤忠。君也为皋鱼，泣血双眼红。霜露感宿草，元宅封五茸。白头在天涯，逢秋向西风。谁能貌丹青，与我昭管彤。
赠朱彦则·其二
作者：梁佩兰
朝代：清
体裁：古风

君负经世才，海内知名早。寂然守空山，不觉今已老。平生废蓼莪，沉痛想天造。宁为石上松，不作树中草。严霜会肃杀，百卉尽枯槁。往时入滇南，西出剑阁道。诗歌杂巴渝，风俗记蛮獠。此来客炎州，与我通世好。忠孝诚不磨，金石自永保。
赠李太守
作者：梁佩兰
朝代：清
体裁：七言律诗

碧天三十六芙蓉，远映云山紫翠重。共睹一麾来太守，谁言五马似飞龙。行车绣陌垂春雨，卧阁清香出晓钟。况是近时烽堠息，海邦相劝事耕农。
赠李皋水新婚
作者：梁佩兰
朝代：清
体裁：五言律诗

朱丝抽玉琴，锦带结同心。凤女名乡里，檀郎字藁砧。宫梅高髻满，官烛綵盘深。嘉会称良夜，千金拟寸阴。
赠杜镇陵炼师
作者：梁佩兰
朝代：清
体裁：古风

先生得道者，虚空见清旷。天门开苏林，星辰落方丈。庚申夜常守，子午阳当壮。心凝水火交，骨屹山岳状。丹铅炼时日，药物珍秘藏。为我论养生，引义入玄畅。领略在无言，寒梅满坛放。
赠某参军
作者：梁佩兰
朝代：清
体裁：七言律诗

才子为官在法曹，饶歌新制入龙韬。手扶地轴东南坼，身倚天门日月高。符玺帝王前代见，麒麟功业此时遭。闺中亦识封侯好，大雪当窗绣战袍。
赠某新婚
作者：梁佩兰
朝代：清
体裁：五言律诗

烛下香车入，堂前众道殊。黛云留盛鬋，宝月湛清矑。捉镜安黄额，开奁检绣襦。卿卿画眉笔，新取架珊瑚。
赠某翁
作者：梁佩兰
朝代：清
体裁：七言绝句

八宝城边仆射陂，春堤春柳正丝丝。想君日在高楼里，坐到湖心月上时。
赠汪苕文民部
作者：梁佩兰
朝代：清

垂杨叶老莺乱飞，牡丹花尽黄蜂稀。桑乾河水长三尺，渡头舟子催人归。我独临时归不得，搔首看天判南北。长安当面背面尘，孤客缁衣素衣色。结交有何意，要识公与卿。蹩躠骑短驴，翻来马狰狞。马长驴短坠沟下，睨人玉鞭鞭玉马。投刺多逢谒者嗤，入门反被官奴骂。斸桐为琴琴有心，缲丝作弦弦有音。提琴拊弦按宫徵，不向大雅当谁寻。羡君文章飞健笔，爱君诗句无人匹。若复相寻不相见，男儿何处投胶漆。上天一明月，照尽万古人。人人就月照，安问故与新。我有一颗珠，得自龙王宫。十年系衣带，光彩与月同。试持比月恐不及，海中长有鲛人泣。
赠浮村和尚次原韵·其一
作者：梁佩兰
朝代：清
体裁：古风

磊磊礧砢松，琮琮琅玕筠。龙鳞与凤箨，霜雪成佳辰。区区径寸条，出土较屈伸。弱植了可见，谁能测其神。吾师宝华王，天人恒相亲。华严立国土，世上徒纤尘。五色耀帝珠，万劫持法身。焉知寒岩中，不起枯木春。
赠浮村和尚次原韵·其二
作者：梁佩兰
朝代：清
体裁：古风

南方在鹑尾，北方在斗口。自乘玄微车，远寻寂寞友。天瓢拟为杯，天乳行作酒。相逢一痛饮，此意畜已久。甘蔗得瞿昙，蝴蝶托庄叟。琉璃共莹彻，形貌忘老丑。罗浮吾家山，归去事陇亩。候日朝朱明，望师立华首。
赠濮叟
作者：梁佩兰
朝代：清
体裁：五言律诗

濮叟吴中隐，为楼号半閒。乱离成白首，幽寂似青山。斋日寻僧去，花时逐鸟还。所耽惟好句，他事少相关。
赠王将军
作者：梁佩兰
朝代：清
体裁：七言律诗

天垂星宿坐河魁，上将勋名满粤台。交趾远驯蛮象去，酒泉新赐橐驼来。千樯海浪朱旗建，三镇军容玉帐开。幕府昼长无事日，投壶花下更衔杯。
赠王易箕新婚·其一
作者：梁佩兰
朝代：清
体裁：古风

二仪判阴阳，天地配男女。圣人制婚姻，大礼于此举。羔雁既已行，玉帛既已具。人伦首夫妇，居室同一处。凤凰相和鸣，鸳鸯托俦侣。
赠王易箕新婚·其二
作者：梁佩兰
朝代：清
体裁：古风

忆予甫壮岁，汝祖同胶漆。摛词缀兰藻，操音中琴瑟。汝父为新诗，金玉锵纸笔。汝时始初生，燥发犹未栉。呱呱在绣褓，不识觅梨栗。今来已长成，二十当受室。土膏蕴萌芽，春回生百物。人情重新婚，及时况相得。尚其谨闺房，毋使嗜欲失。
赠王紫诠太守·其一
作者：梁佩兰
朝代：清
体裁：古风

首夏气清和，万物生意逞。麦风被原隰，梅雨润庐井。亭亭云出江，童童日衔岭。离支已成浆，禾稼行竖颖。舟楫环郡城，民人肃衣领。公堂祝太守，筐篚各有秉。堂上厢乐齐，阶下旌旄整。拜舞躬孔诚，祷颂词非骋。天长与地久，不用测圭景。
赠王紫诠太守·其三
作者：梁佩兰
朝代：清
体裁：古风

珠江二月时，新柳绿于线。送君还祯州，惜别在海甸。相约游飞云，物候当莺燕。今辰值申甫，吉日开芳宴。宾客咸应刘，中原尽名彦。觞以罗浮春，盛以琅琊面。兴来或走笔，醉后时侧弁。而我五百里，阻隔不相见。徒然想天人，骖驾蓬莱殿。
赠王紫诠太守·其二
作者：梁佩兰
朝代：清
体裁：古风

太守千载人，高名早惊众。上天为星辰，明堂作梁栋。风云起阊阖，羽翮排鸾凤。一麾见风流，五马劳辔控。公馀综琴书，卧治绝诤讼。有时登罗浮，候日波间动。下界犹沉冥，上方自吟讽。大笑学仙人，局蹐朱明洞。炒药求珊瑚，烧丹事铅汞。
赠白岳老僧
作者：梁佩兰
朝代：清
体裁：五言律诗

岳顶老僧住，自言无见闻。前峰断孤壁，寒瀑落纷纷。懒去收红叶，閒来放白云。一从秋月好，禅坐每宵分。
赠石涛道人
作者：梁佩兰
朝代：清
体裁：七言律诗

闭门长许日相寻，不负神交十载心。乱后王孙成白首，对来风雪况寒林。苍梧八桂天何远，楚水三湘梦独深。得似神仙住人世，丹砂还学铸黄金。
赠石琅公制府
作者：梁佩兰
朝代：清
体裁：七言律诗

尚书名位冠枢曹，家世通侯国史褒。铁券山河推带砺，玉门天地著勋劳。霜凝素籥严朱棨，风掣苍鹰下赤绦。晴日更擎仙掌露，蓬莱宫阙五云高。
赠程翁·其一
作者：梁佩兰
朝代：清
体裁：五言律诗

轩辕栖道处，当日在黄山。三十六峰里，峰峰时闭关。松涛清众壑，鸾啸远人寰。薄世今相见，高风不可攀。
赠程翁·其二
作者：梁佩兰
朝代：清
体裁：五言律诗

山中女萝草，结佩可千年。复客芜城月，对吟瓜步烟。白云自孤往，綵凤何高骞。一服金鹅蕊，人间拟偓佺。
赠罗了一·其一
作者：梁佩兰
朝代：清
体裁：五言律诗

黄山秋色好，三十六峰明。缭绕结云海，波涛天半生。仙人立云际，手拂虹霓旌。与我佳期值，翻然向粤城。
赠罗了一·其二
作者：梁佩兰
朝代：清
体裁：五言律诗

古道今人少，如君岂易逢。清为天上月，直作涧边松。秋思生寒角，禅灯坐晓钟。不忘芳草意，犹自采芙蓉。
赠茅巨澜
作者：梁佩兰
朝代：清
体裁：五言律诗

久矣匡庐隐，还家为老亲。种茶供菽水，市马走风尘。骨肉经多变，艰难拚此身。先臣忠孝志，嗟尔后来人。
赠蒋高卿隐者
作者：梁佩兰
朝代：清
体裁：七言绝句

归去湖山卧紫烟，幅巾遥映钓鱼船。囊中定有长生药，谁道韩康不是仙。
赠言
作者：梁佩兰
朝代：清
体裁：古风

君不见黄山松，千树万树如虬龙。又不见罗浮日，扶胥海上三更出。鸿濛天地气始分，金盆煜爚浮红云。我皇高御蓬莱殿，九点齐州殿前现。敕遣仙人下界来，霞旗麾动天门开。要使苍生共蒙福，阳和到处人膏沐。南溟之水为天池，洪波万顷堆琉璃。银河相接成一派，波流汩汩飞银瀣。秋色遥临越秀山，仙人驻节于其间。鸾鹤纷纷日来下，犹似阆风偨其马。夜来列宴弹灵璈，北斗插地苍天高。
赠言·其一
作者：梁佩兰
朝代：清
体裁：古风

泰山拔万丈，元气古鸿濛。上倚斗枢极，下郁地维隆。由来小天下，乃为斯文崇。蕴灵毓神异，灏然曾不穷。五百有昌期，名世兹一逢。微言恍洙泗，雅颂兴瞆聋。圣人坐明堂，制作惟折衷。乘云握日月，仙佩摇天风。有时唾珠玉，银汉辉相通。
赠言·其三
作者：梁佩兰
朝代：清
体裁：古风

高秋何豁落，星宿纷翱翔。恍见芙蓉旌，庆霄霭羽裳。太微显执法，皎皎流清霜。相望文昌地，奎壁连珠光。北斗持斟酌，含元调玉浆。何年汉廷士，挹露金茎旁。
赠言·其二
作者：梁佩兰
朝代：清
体裁：古风

吾道大行日，唐虞起治安。大儒崇禁近，作者乃交欢。手握珊瑚笔，出入朝金銮。七襄成五云，矞皇天地观。十年成均地，钟鼓声未残。王风绍大雅，礼乐不为难。帝为期无刑，垂衣询九官。司空既克让，稷契犹盘桓。协中有至理，弼教斯成宽。惟是操天德，元命求其端。钦哉帝念兹，位育功斯完。
赠言宋牧仲比部招同蒋京少钱介维暨其次公山言丰台看芍药予与京少先至不相值少憩塔院寺遂入中顶登九莲台而还宋柬以诗依韵奉答三首末一首专赠京少以京少曾在丰台三宿也·其一
作者：梁佩兰
朝代：清
体裁：古风

右安城头星照瓦，官街鼓打怜长夜。城鸡咿喔人始行，早出城门赴花下。宋公有约胡不来，独绕红泉竹根泻。蒋侯骑马忽相值，半揖金鞭立林亚。天生我辈长閒人，日车容易羲和借。且近花前仰花色，花神喜我我拜谢。白玉为盘列雉田，红云如盖团僧舍。饱看胜啖杏花粥，渴解无用江东蔗。鸟雀窥人恣往还，蝴蝶黏衫少惊怕。此中乐事难具陈，霸陵醉尉那能骂。
赠詹竹也明府
作者：梁佩兰
朝代：清
体裁：七言律诗

旅宦十年长闭户，同时少见一人曾。俸钱贮足供慈母，药物收多馈老僧。注易每研花上露，閒吟时望阁中灯。秋来更欲看山去，新斸猢狲五尺藤。
赠许荩臣将军
作者：梁佩兰
朝代：清
体裁：七言律诗

河魁天上应星文，大将高名自昔闻。三楚地行鹅鹳阵，八闽波定水犀军。谈兵玉帐停珠勒，宴客红筵奏紫云。粤国河山今复奠，明堂应见策功勋。
赠谢可南
作者：梁佩兰
朝代：清
体裁：古风

我观张子房，仕汉为报仇。四皓居商山，俨然巢许俦。一旦出安汉，乃为后世羞。不似子房去学赤松子，脱身但愿求封留。君不见梅福托迹吴市成高蹈，逢萌一往海上不回顾。焦先辞诏更深隐，司马入山无所慕。人生岁月如跳丸，今日为新昨为故。纵使生成廊庙百尺材，不若放浪江湖五石瓠。古来磨镜称洁身，卖浆亦是英雄人。竹实青琅玕，松柏苍龙鳞。卧壑任霜雪，生意随阳春。天造草昧云雷屯，行藏何地非经纶。君家住在扶桑海，大小虎门在其背，日月出入无内外。手斸珊瑚作钓竿，钓得白龙常不爱。忽然海水飞，万里洪涛奔。帝江舞干戚，朱鳖游天根。君也洧盘沐浴临星辰，冰车电马同一尘。苍狗浮云不终变，天地清宁立时见。铁笛横吹出夜渔，香泥新啄巢江燕。士女银钗扣铜鼓，井里酒帘设芳甸。君也白发如银丝，养成反觉同婴儿。人疑草创大还药，天予玉角仙人姿。茏葱之竹枉为杖，瀁漭之鸟真能骑。中庭之树复何有，的皪琼蕊连缃枝。翩翾么凤绕树底，中有金鳷腾天池。今辰何辰夕何夕，银河天上成空碧。钩月斜生学上弦，双星暗度欢同匹。红楼处处坠蜘蛛，赤岸纷纷吟蟋蟀。世人此时尽乞巧，我不乞巧独乞拙。从来质朴多胜文，一有聪明掩其德，惟君之生协其吉。南极朱鸟南宫星，权衡昭灼三光廷。太微之前称第一，少微处士垂星经。岂无卢鸿草堂誇捷径，终南地轴行当平。华阳山馆搆句曲，此人姓字留金庭。君近罗浮轩辕宅，道士倘有遗黄精。太乙古初运元气，北斗酌浆流玉气。仙乐何曾在四厢，天酒那论沙糖味。市桥水涨高蜃楼，请君更筑芙蓉一十二。我从朝台一望之，湖中制得红莲衣。扁舟入门访君陈一卮，与君汉阴同息机。
赠谢大·其一
作者：梁佩兰
朝代：清
体裁：五言律诗

谁知能赋手，亦作射雕人。讽托原无益，骁腾自有身。剑抽三尺水，马别九方歅。看取乘风去，迢迢不动尘。
赠谢大·其二
作者：梁佩兰
朝代：清
体裁：五言律诗

妾命生来薄，狂夫早置家。拂奁愁宝镜，窥日畏朝霞。绛缕全封臂，金灯屡卜花。因君成嫁娶，重饬六萌车。
赠邵山人
作者：梁佩兰
朝代：清
体裁：七言绝句

一从卖药问巴賨，归卧朱陵四百峰。茅屋半间云几片，手栽松树已成龙。
赠邵戒三太史·其一
作者：梁佩兰
朝代：清
体裁：古风

列宿豁天宇，尊者惟文昌。帝座升紫微，左右何焜煌。卿云出其间，五色同昭彰。海隅域东瓯，牛女亦在旁。掩映扶桑霞，日月遥相望。日精吐鹑火，月魄流珠光。奎璧谅不遗，躔次托后行。
赠邵戒三太史·其二
作者：梁佩兰
朝代：清
体裁：古风

大儒操金椎，著述骋钜丽。鸾凤盘綵珍，麒麟表裘罽。皇猷润八表，碑碣勒四裔。帝命选士来，灼龟以为筮。明镜悬轩辕，新词撷兰蕙。蚕丛凿幽险，钜鹿出精锐。鼓瑟娱嘉宾，音响无一戾。蹇予卧环堵，风雅获投契。临当扬桂旗，伫立感匏系。
赠邹羽四广文纳姬十四首·其一
作者：梁佩兰
朝代：清
体裁：七言绝句

溪上梅花欲报春，镜中如雪对佳人。官衙红幕青帘里，一任香车步玉尘。
赠邹羽四广文纳姬十四首·其七
作者：梁佩兰
朝代：清
体裁：七言绝句

白纻如银制裲裆，沾来刀尺亦生香。爱他贴体容宽窄，欲向君前问短长。
赠邹羽四广文纳姬十四首·其三
作者：梁佩兰
朝代：清
体裁：七言绝句

冰簟生铺七尺绡，楚云巫雨涨红潮。居然天上来神女，谁道人间有小乔。
赠邹羽四广文纳姬十四首·其九
作者：梁佩兰
朝代：清
体裁：七言绝句

歌来乐府爱乌栖，日出东头月出西。为嘱汝南鸡唱少，莫将长夜尽情啼。
赠邹羽四广文纳姬十四首·其二
作者：梁佩兰
朝代：清
体裁：七言绝句

交题文锦并心毡，凤胫灯光密坐边。今夜博山炉里火，清香一气上双烟。
赠邹羽四广文纳姬十四首·其五
作者：梁佩兰
朝代：清
体裁：七言绝句

因缘未必无天姥，结束悬知学内家。不吐龙涎香一点，也应长系守宫砂。
赠邹羽四广文纳姬十四首·其八
作者：梁佩兰
朝代：清
体裁：七言绝句

不信谙痴便是乖，桃根桃叶入人怀。钗梁却月床头落，犹自关心到锦鞋。
赠邹羽四广文纳姬十四首·其六
作者：梁佩兰
朝代：清
体裁：七言绝句

红鸾星影入高搂，殊胜天河会女牛。十斛明珠难得买，不烦佳丽问苏州。
赠邹羽四广文纳姬十四首·其十
作者：梁佩兰
朝代：清
体裁：七言绝句

只道无人缓缓眠，金笼鹦鹉立窗前。相思本自韩朋木，初拨琵琶第一弦。
赠邹羽四广文纳姬十四首·其十一
作者：梁佩兰
朝代：清
体裁：七言绝句

忍寒冬草不成茵，近煖桃夭欲嫁春。北阮较贫南阮富，为官今见读书人。
赠邹羽四广文纳姬十四首·其十三
作者：梁佩兰
朝代：清
体裁：七言绝句

更从何处觅知音，静对无言解用心。添得满帷兰麝气，绿衫斜倚听弹琴。
赠邹羽四广文纳姬十四首·其十二
作者：梁佩兰
朝代：清
体裁：七言绝句

眼看人月总相宜，书幌弯环月上时。妾意早将含豆蔻，郎心休更夺燕支。
赠邹羽四广文纳姬十四首·其十四
作者：梁佩兰
朝代：清
体裁：七言绝句

金盘一一饤槟榔，聪慧教人进客尝。孤烛照来无半夜，寒林吹落满庭霜。
赠邹羽四广文纳姬十四首·其四
作者：梁佩兰
朝代：清
体裁：七言绝句

齐容二八发垂髾，斋舍于今作凤巢。龙骨不愁投药店，黄河原喜定阿胶。
赠郝翁
作者：梁佩兰
朝代：清
体裁：七言绝句

百尺青松千尺枝，半欹北涧半东陂。老翁松下看流水，正是山中酒熟时。
赠郭青霞
作者：梁佩兰
朝代：清
体裁：古风

贵不必封酒泉郡，贱不必营卖浆钱。但能出处关造化，断绝首尾人则传。君不见青霞子，生长秦中壮无比。太华三峰削骨棱，黄河万里横胸次。十年之前说英雄，腰间长佩苍精龙。杀气高临光禄塞，捷书屡报葡萄宫。十年以后弃轩盖，游戏人间在方外。天上投将玉女壶，山中敕得华阳赉。我昔相逢在五羊，怪君髓绿双瞳方。自言蝴蝶托庄叟，久注卦画师文王。近向东湖缚茅屋，满屋萝花照巾服。栉发常迟永夜星，清斋每倚阴崖瀑。闻道长时自出神，丹砂鼎里烧水银。炼成云母交真火，结得婴儿属化身。呜呼，丈夫生世岂无益，竹帛不名名仙籍。要从弱水驾飙车，听尔蓬莱吹铁笛。
赠钱葆馚舍人
作者：梁佩兰
朝代：清
体裁：七言律诗

美人家住五茸城，唱出高歌作凤鸣。明月在天谁可比，云英为水不曾清。交窗红药寻常坐，结佩双璜自在行。我亦海中龙女伴，可能相见傍霓旌。
赠闵东皋
作者：梁佩兰
朝代：清
体裁：古风

丈夫何处无知己，麒麟有角龙有耳。乍可天垂车盖云，那能地泻东西水。我识东皋二十年，天台山与罗浮连。神仙宫阙象髣髴，金银一气成紫烟。东皋今年始识我，慈仁寺中古松左。诗句閒随玉磬吟，氍毹醉倚铜街卧。我有一卷集，东皋为之称。奔雷冲石峡，古雪成玄冰。洞庭吹笙更何补，织女龙梭掷河鼓。阊阖三时玉犬行，蓬莱半夜天鸡舞。顾我何曾会善鸣，支离祇作荒唐声。如君才气乃不易，正音发出人人惊。渊如大海吐纳澒洞包草昧，日月星辰在其内。高如玉皇端坐开天门，群真齐集骑凤鸾。纵如骆驼玉门关外负毡帐，万里流沙不能量。富如阳翟大贾岢峨船，珍宝满载轻金钱。美人不来春已去，可怜琵琶学蕃语。弓剑空存往日形，蟪蛄啼上冬青树。讽托既不一，变化谁能料。香草若可贻，楚词不劳招。我归南海波涛侧，鲤鱼风满芙蓉国。东皋归去霅溪长，乌程酒熟卢橘黄。同出督亢亭，同拜昭王冢。东皋一车轮疾驰，我马四蹄背臃肿。男儿莫惜别，惜别非男儿。道旁复道旁，柳丝迟迟飞。东皋泰山云满袖，我到金陵上牛首。明年书信若可期，为写渔家漫溪叟。
赠闻上人兼送归广陵·其一
作者：梁佩兰
朝代：清
体裁：七言绝句

老去观心自不疑，眉棱如雪白差差。世人不解称迦叶，错认弹琴是乐师。
赠闻上人兼送归广陵·其三
作者：梁佩兰
朝代：清
体裁：七言绝句

踏遍名山一杖回，依然钟定观堂开。芜城晓月何难得，曾候罗浮日出来。
赠闻上人兼送归广陵·其二
作者：梁佩兰
朝代：清
体裁：七言绝句

江南江北鲤鱼风，归去扬州六月中。卢橘杨梅都过了，岭南方觉荔支红。
赠陈省斋学使二十韵
作者：梁佩兰
朝代：清
体裁：五言排律

造化韬灵迹，山川启哲人。二仪擎紫盖，三极曜朱鹑。翼轸星相接，衡巫气尽新。蕙兰初结佩，俎豆已能陈。敏捷题鹦鹉，聪明对白麟。早承嘉客礼，深宴曲江春。吹律回风暖，飞凫引雉驯。擢为苍水使，端职扈鸠民。入直铜龙晓，分班玉陛亲。帝心专缱绻，天语重丝纶。遂有皇华命，遥临瘴海滨。奎文垂睒睒，旄节拥诜诜。沐浴先冰雪，精诚谅鬼神。洪炉开煅炼，藏壑搜沉沦。翡翠无遗羽，明珠备采珍。斯文真主鬯，大雅复椎轮。叔夜閒依柳，西施久负薪。云泥瞻碧汉，道德仰人伦。遇赏元牛铎，当锋即兔㕙。倘蒙沧海水，应纵尺波鳞。
赠隐者·其一
作者：梁佩兰
朝代：清
体裁：五言律诗

举世无援溺，看君意独深。力行仁者事，殊有道人心。捻线争长日，移花出旧林。神农书著后，师授到于今。
赠隐者·其三
作者：梁佩兰
朝代：清
体裁：五言律诗

圣代容真隐，君家有白田。稻芒舂石臼，菰米煮湖船。剑许谁人拂，诗多隔岁编。养来新綵凤，花下舞翩翩。
赠隐者·其二
作者：梁佩兰
朝代：清
体裁：五言律诗

昔尔罗浮去，高登四百峰。身当骑喑虎，手自割乖龙。海日通瑶室，山云起铁筇。灵踪如不隔，仙梦绕芙蓉。
赠韩公吉观察
作者：梁佩兰
朝代：清
体裁：七言律诗

岭西纲纪外台臣，年少多才众所亲。四郡干城归宪节，百年坛玷续骚人。戈船影息铜鱼寨，斥堠花开锦石春。宫阁比来成燕洽，青山归去梦空频。
赠顾见山水部
作者：梁佩兰
朝代：清
体裁：古风

我来长安四阅月，寄迹萧寺清幽幽。金钟石磬彻两耳，涤荡百虑忘营求。其间古松压寺北，乱蝉聒噪如高秋。波涛风雨霹雳不一状，枝苍干黝蟠蛟虬。四时饱饭踞松下，松影落地风飕飗。公卿满眼不肯见，恐学干谒多应酬。冰盘绕屋踏赤脚，羽扇在手遮蓬头。世人凡事要粉饰，自笑质朴无雕锼。况今明堂黼黻重绣斧，岂有宗庙祭祀牵耕牛。华亭先生谬结识，辄枉车辙先林丘。道予行径虽岭外，姓字颇得闻中州。先生少年工射策，金镞一发穿熊侯。许身久自比稷卨，致君何止同商周。著文万轴划壁垒，森树六纛扬九斿。近闻圣人欲法七十二代封禅登泰岱，将无金泥玉检教穷蒐。不然上颂纪功德，伐石镌刻年号月日永远垂之罘。赋诗大雅振绮靡，灵芝白雉象瑜宝鼎兼天球。俨然垂裳坐宫殿，涂山万国玉帛来会朝冕旒。险者不敢誇蜀栈，巧者不敢炫棘猴。高者不敢拟太华，奇者不敢矜龙湫。予也窃采琼蕊作杂佩，得控鹤辔陪遨游。琉璃砚水尽倾注，鹦鹉笔翰随纵收。安得樗亭董子弃三泖，镜月李子来秦邮。相与聚首燕市唱和共十日，编入乐府令燕姬莲花旋舞弹箜篌。长篇累幅潏潏荡荡似大海，黄河天上一线走落争飞流。更共作诗送予骑马出张掖，放船直至珊瑚洲。呜呼，予将归钓大海，持著百丈珊瑚钩。
赠高澹人学士·其一
作者：梁佩兰
朝代：清
体裁：古风

葳蕤紫鸾凤，天下瞻文章。珍采被羽仪，叫啸含笙簧。遭逢休明代，应运扬辉光。一鸣占泰阶，再鸣叶归昌。怀仁与蹈义，步趾诚不常。食惟青琅玕，饮以金瀣浆。想见游蓬莱，昆崙象高冈。直上九千仞，绛阙朝玉皇。般裔盘卿云，天际骖龙翔。
赠高澹人学士·其三
作者：梁佩兰
朝代：清
体裁：古风

仆本岭海士，读书向罗浮。轩辕语学仙，筑室临丹丘。手弄蝴蝶飞，身骑喑虎游。一误入世间，坎壈怀百忧。虚名三十年，有若衣蜉蝣。日来列侍从，车盖填皇州。顾自愧瓴甋，荷公矜琛球。荐贤为国家，大臣心休休。屡得达圣聪，大德焉能酬。鹦鹉思陇山，翡翠生炎洲。如何摩天飞，双翼得自由。
赠高澹人学士·其二
作者：梁佩兰
朝代：清
体裁：古风

南峰欲插天，北峰欲拔地。钱唐大江潮，瞬息千里至。西湖满湖水，绕郡流彩翠。馀杭美山川，贤哲从此萃。九霄耀奎壁，万里骋骐骥。声名动至尊，清禁崇禄位。古来称鱼水，相得无有二。貂衣内府赉，玉食金盘赐。煌煌国史书，笔削严大义。白虎集诸儒，班马辨同异。朝进南书房，暮归西华第。圣人坐温室，日入莲烛继。天人究精微，民物陈钜细。有时豹尾车，扈从同侍卫。前观云旓扬，后观珠旂曳。往年上谒陵，橐笔随应制。功德颂长白，碑版留伯济。珊瑚缀为簪，蛟龙织为罽。天下赖衣被，才人拾兰蕙。大雅今扶轮，王风幸勿替。
赠魏和公
作者：梁佩兰
朝代：清
体裁：古风

夷齐非好饿，采蕨必首阳。子陵非好贫，钓鱼必桐江。君看廉节士，出处关纲常。仁义为华簪，诗书当糇粮。松柏有直心，车轮无转肠。藏名以为宝，荣名以为殃。弥缝笑孔丘，慷慨卑田光。
赠魏青城·其一
作者：梁佩兰
朝代：清
体裁：古风

太阳升薇垣，高映扶桑东。天门为流光，古色开鸿濛。曜景于嘉禾，佳气为郁葱。魏塘漾层波，紫澜吹清风。草木无枯条，霜雪无严冬。纪历凡千年，运会谁能穷。
赠魏青城·其三
作者：梁佩兰
朝代：清
体裁：古风

男儿在天地，独此千古名。百年欲何为，祇以劳其生。惟公有文章，日月同光晶。惟公有功业，金石待勒铭。庙廊仗区画，楚蜀怀麾旌。忠孝从本原，仁义尤性成。凤皇十二律，一一交和鸣。不见江水流，日夕相洄潆。与世为嘉祥，万物咸休徵。大笑学仙人，高论蓬莱清。
赠魏青城·其二
作者：梁佩兰
朝代：清
体裁：古风

季冬十二月，月令建在丑。子气阳蘖萌，丑宫物牙纽。哲人此笃生，天意良独厚。煌煌文昌星，粲粲连珠斗。其南曜衡岳，其西照庐阜。一从归东山，苍生望已久。宁知听丝竹，真气在林薮。
赠鲁雪堂
作者：梁佩兰
朝代：清
体裁：古风

金鳷能食龙，游戏昆明池。双翼如崩云，日月亏蔽之。当其摩苍天，五色天上飞。以此见神力，厥大无端倪。上帝之所生，百鸟安得知。丹山有神凤，亦为天地私。黼黻备苞羽，音律中雄雌。其出关帝王，瑞图应昌期。一鸣在虞廷，一鸣在西岐。晨夕蓬莱宫，骖驾皆云螭。儗人于其伦，君实奇杰姿。吐纳河汉流，顾盼轻虹蜺。远慕初古人，上述轩与羲。风雅捧玉敦，追琢挥金椎。摹刻石鼓文，探索神禹碑。寻我城南垞，一卷为我贻。白雪照衫袖，灵泉清心脾。大雅追文王，骚怨续楚辞。讽咏虽自托，鼓吹良用资。侧闻将北征，骏马从风驰。整辔出蒲梢，升高立槐眉。奉以天子觞，进以黄竹诗。世人局宇宙，所处忘自卑。缩似热地蝗，动若雄荆鸡。未出一尺高，饮啄相群嬉。君视应大笑，岂能称仪仪。请为赋卿云，拜手扬天墀。